REGOLAMENT (UE) 2021/2116 TAL-PARLAMENT EWROPEW U TAL-KUNSILL

tat-2 ta’ Diċembru 2021

dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013

IL-PARLAMENT EWROPEW U L-KUNSILL TAL-UNJONI EWROPEA,

Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) u l-Artikolu 322(1), il-punt (a), tiegħu,

Wara li kkunsidraw il-proposta mill-Kummissjoni Ewropea,

Wara li l-abbozz tal-att leġiżlattiv intbagħat lill-parlamenti nazzjonali,

Wara li kkunsidraw l-opinjoni tal-Qorti tal-Awdituri (1),

Wara li kkunsidraw l-opinjoni tal-Kumitat Ekonomiku u Soċjali Ewropew (2),

Wara li kkunsidraw l-opinjoni tal-Kumitat tar-Reġjuni (3),

Filwaqt li jaġixxu skont il-proċedura leġiżlattiva ordinarja (4),

Billi:

(1) Il-komunikazzjoni tal-Kummissjoni tad-29 ta’ Novembru 2017 intitolata “Il-Ġejjieni tal-Ikel u tal-Biedja” tikkonkludi li jenħtieġ li l-politika agrikola komuni (“il-PAK”) tibqa’ żżid ir-rispons tagħha għall-isfidi u l-opportunitajiet tal-ġejjieni billi tagħti spinta lill-impjiegi, lit-tkabbir u lill-investiment, billi titħabat kontra t-tibdil fil-klima u tadatta għalih u billi toħroġ ir-riċerka u l-innovazzjoni mil-laboratorji u tħaddimhom fl-għelieqi u fis-swieq. Barra minn hekk, jenħtieġ li l-PAK tindirizza t-tħassib taċ-ċittadini b’rabta mal-produzzjoni agrikola sostenibbli.

(2) F’konformità mal-Artikolu 208 tat-Trattat dwar il-Funzjonament tal-Unjoni Ewropea (TFUE), jenħtieġ li l-implimentazzjoni tal-PAK tqis l-objettivi tal-Aġenda 2030 tan-Nazzjonijiet Uniti għall-Iżvilupp Sostenibbli, inkluż l-obbligi tal-Unjoni dwar il-mitigazzjoni tat-tibdil fil-klima u l-kooperazzjoni għall-iżvilupp.

(3) Jenħtieġ li l-mudell attwali tal-implimentazzjoni tal-PAK ibbażat fuq il-konformità jiġi aġġustat biex ikun żgurat li jkun hemm iktar enfasi fuq ir-riżultati u fuq il-prestazzjoni. Għalhekk, jenħtieġ li l-Unjoni tistabbilixxi l-għanijiet bażiċi tal-politika, it-tipi ta’ intervent u r-rekwiżiti bażiċi tal-Unjoni, filwaqt li l-Istati Membri jerfgħu responsabbiltà akbar u jkunu obbligati jagħtu rendikont biex jilħqu dawk l-għanijiet. Minħabba f’hekk, hemm bżonn li jiġu żgurati iktar sussidjarjetà u flessibbiltà sabiex jitqiesu aħjar il-kundizzjonijiet u l-ħtiġijiet lokali. B’hekk jenħtieġ li, fil-kuntest tal-mudell il-ġdid tal-implimentazzjoni tal-PAK, l-Istati Membri jkunu responsabbli biex ifasslu l-interventi tagħhom tal-PAK skont il-ħtiġijiet speċifiċi tagħhom u r-rekwiżiti bażiċi tal-Unjoni sabiex isaħħu kemm jista’ jkun il-kontribut tagħhom lejn l-għanijiet tal-PAK tal-Unjoni. Sabiex ikomplu jiżguraw approċċ komuni u kondizzjonijiet ekwivalenti, jenħtieġ li l-Istati Membri jfasslu u jistabbilixxu wkoll il-qafas ta’ konformità u ta’ kontroll li japplika għall-benefiċjarji, inkluż konformità mal-istandards għal kundizzjonijiet agrikoli u ambjentali tajbin u rekwiżiti statutorji ta’ ġestjoni.

(4) Il-PAK tinkludi diversi interventi u miżuri li ħafna minnhom huma koperti mill-Pjanijiet Strateġiċi tal-PAK li jissemmew fit-Titolu III tar-Regolament (UE) 2021/2115 tal-Parlament Ewropew u tal-Kunsill (5). Xi oħrajn għadhom isegwu l-loġika tradizzjonali tal-konformità. Huwa importanti li jkun hemm finanzjament għall-interventi u għall-miżuri kollha biex jingħata kontribut għall-kisba tal-għanijiet tal-PAK. Kemm dawk l-interventi kif ukoll dawk il-miżuri għandhom ċerti elementi li huma l-istess, u għalhekk jenħtieġ li l-finanzjament tagħhom jiġi indirizzat bl-istess sett ta’ dispożizzjonijiet. Madankollu, jenħtieġ li dawk id-dispożizzjonijiet ikunu jippermettu trattament differenti meta jkun hemm bżonn. Ir-Regolament (UE) Nru 1306/2013 tal-Parlament Ewropew u tal-Kunsill (6) jirregola żewġ fondi agrikoli Ewropej, li huma l-Fond Agrikolu Ewropew ta’ Garanzija (“l-FAEG”) u l-Fond Agrikolu Ewropew għall-Iżvilupp Rurali (“l-FAEŻR”). Jenħtieġ li dawk iż-żewġ fondi jinżammu f’dan ir-Regolament. Minħabba l-ambitu tar-riforma tal-PAK attwali, huwa xieraq li r-Regolament (UE) Nru 1306/2013 jiġi sostitwit.

(5) Jenħtieġ li d-dispożizzjonijiet tar-Regolament (UE, Euratom) 2018/1046 tal-Parlament Ewropew u tal-Kunsill (7)(“ir-Regolament Finanzjarju”), b’mod partikolari dawk li jirregolaw il-ġestjoni kondiviża mal-Istati Membri, il-funzjoni tal-korpi akkreditati u l-prinċipji tal-baġit, japplikaw għall-interventi u għall-miżuri stabbiliti f’dan ir-Regolament.

(6) Sabiex jiġu armonizzati l-prattiki tal-Istati Membri fir-rigward tal-applikazzjoni tal-klawżola ta’ forza maġġuri, jenħtieġ li dan ir-Regolament jipprevedi, fejn xieraq, eżenzjonijiet mir-regoli tal-PAK f’każijiet ta’ forza maġġuri u f’ċirkostanzi eċċezzjonali kif ukoll lista mhux eżawrjenti ta’ każijiet ta’ forza maġġuri li jista’ jkun hemm u ta’ ċirkostanzi eċċezzjonali li l-awtoritajiet kompetenti nazzjonali jridu jirrikonoxxu. Jenħtieġ li l-awtoritajiet kompetenti nazzjonali jiddeċiedu każ b’każ u abbażi tal-provi rilevanti jekk ikunx hemm forza maġġuri jew ċirkostanzi eċċezzjonali.

(7) Barra minn hekk, jenħtieġ li dan ir-Regolament jipprevedi, eżenzjonijiet mir-regoli tal-PAK f’każijiet ta’ forza maġġuri u f’ċirkostanzi eċċezzjonali, bħal fil-każ ta’ avveniment meteoroloġiku sever li jaffettwa b’mod gravi l-impriża tal-benefiċċjarju f’livell li jista’ jitqabbel ma’ diżastru naturali sever.

(8) Jenħtieġ li n-nefqa tal-PAK, inkluż dik għall-interventi tal-Pjan Strateġiku tal-PAK skont it-Titolu III tar-Regolament (UE) 2021/2115, tiġi ffinanzjata mill-baġit ġenerali tal-Unjoni (‘il-baġit tal-Unjoni’), jew direttament permezz tal-FAEG u l-FAEŻR, jew fil-kuntest tal-ġestjoni kondiviża mal-Istati Membri. Jenħtieġ li jiġu speċifikati t-tipi ta’ nefqa li jistgħu jiġu ffinanzjati permezz ta’ dawk iż-żewġ Fondi.

(9) Sabiex jintlaħqu l-għanijiet tal-PAK stabbiliti fl-Artikolu 39 TFUE u sabiex ikun hemm konformità mal-prinċipju ta’ ġestjoni kondiviża previst fl-Artikolu 63 tar-Regolament Finanzjarju, jenħtieġ li l-Istati Membri jiżguraw li jkunu fis-seħħ is-sistemi ta’ governanza li hemm bżonn. Għalhekk jenħtieġ li jkun hemm dispożizzjoni f’dan ir-Regolament għall-ħatra tal-korpi ta’ governanza, jiġifieri l-awtorità kompetenti, l-aġenzija tal-pagamenti, il-korp ta’ koordinazzjoni u l-korp taċ-ċertifikazzjoni.

(10) Jeħtieġ li jiġu previsti l-akkreditazzjoni tal-aġenziji tal-pagamenti u għall-ħatra u l-akkreditazzjoni tal-korpi ta’ koordinazzjoni min-naħa tal-Istati Membri u għall-istabbiliment tal-proċeduri għall-kisba tad-dikjarazzjonijiet ta’ ġestjoni, id-dokumenti annwali ta’ approvazzjoni, sommarju annwali tar-rapporti tal-awditjar finali, u rapporti annwali dwar il-prestazzjoni, kif ukoll għall-kisba taċ-ċertifikazzjoni tas-sistemi ta’ ġestjoni u ta’ monitoraġġ u tas-sistemi tar-rappurtar u taċ-ċertifikazzjoni tal-kontijiet annwali min-naħa ta’ korpi indipendenti. Barra minn hekk, sabiex tiġi żgurata t-trasparenza tas-sistema ta’ verifiki li jridu jitwettqu fil-livell nazzjonali, b’mod partikolari b’rabta mal-proċeduri għall-awtorizzazzjoni, għall-validazzjoni u għall-pagament, u sabiex jitnaqqas il-piż amministrattiv u tal-awditjar tal-Kummissjoni u tal-Istati Membri f’każijiet meta jkun hemm bżonn li tiġi akkreditata kull aġenzija individwali tal-pagamenti, jenħtieġ li l-għadd ta’ awtoritajiet u korpi li lilhom jiġu ddelegati dawk ir-responsabbiltajiet ikun limitat filwaqt li jitħarsu d-dispożizzjonijiet kostituzzjonali ta’ kull Stat Membru. Fejn il-qafas kostituzzjonali ta’ Stat Membru jipprevedi reġjuni, jenħtieġ li dak l-Istat Membru jkollu l-possibbiltà li jakkredita aġenziji tal-pagamenti reġjonali, taħt ċerti kondizzjonijiet.

(11) Meta Stat Membru jakkredita iktar minn aġenzija waħda tal-pagamenti, jenħtieġ li jaħtar korp pubbliku uniku ta’ koordinazzjoni biex jiżgura l-konsistenza fil-ġestjoni tal-FAEG u l-FAEŻR, biex jipprevedi kollegament bejn il-Kummissjoni u d-diversi aġenziji tal-pagamenti akkreditati u biex jiżgura li l-informazzjoni li l-Kummissjoni titlob dwar il-ħidma ta’ diversi aġenziji tal-pagamenti tingħata minnufih. Jenħtieġ li dak il-korp ta’ koordinazzjoni jieħu wkoll azzjonijiet biex isolvi n-nuqqasijiet ta’ natura komuni li jkunu nstabu fil-livell nazzjonali u jikkoordina t-tali azzjonijiet, u jenħtieġ li jżomm lill-Kummissjoni infurmata dwar kwalunkwe segwitu, u jenħtieġ li jiżgura l-applikazzjoni armonizzata tar-regoli tal-Unjoni, filwaqt li jqis kwalunkwe limitazzjoni jew restrizzjoni minħabba d-dispożizzjonijiet kostituzzjonali fis-seħħ.

(12) Fil-mudell il-ġdid tal-implimentazzjoni tal-PAK, l-involviment tal-aġenziji tal-pagamenti li l-Istati Membri jkunu akkreditaw huwa prerekwiżit kruċjali biex ikun żgurat b’mod kisbu bl-interventi ffinanzjati mill-baġit tal-Unjoni. Għalhekk jenħtieġ li f’dan ir-Regolament jiġi stipulat b’mod espliċitu li hija biss in-nefqa li jagħmlu l-aġenziji tal-pagamenti akkreditati li tista’ tiġi rrimborżata mill-baġit tal-Unjoni. Barra minn hekk, jenħtieġ li n-nefqa ffinanzjata mill-Unjoni għall-interventi li jissemmew fir-Regolament (UE) 2021/2115 ikollha output korrispondenti u tkun tikkonforma mar-rekwiżiti bażiċi tal-Unjoni u mas-sistemi ta’ governanza.

(13) Sabiex ikun hemm ħarsa ġenerali tal-korpi taċ-ċertifikazzjoni pubbliċi u privati u biex ikun hemm informazzjoni aġġornata dwar dawkli jkunu attivi, jenħtieġ li l-Kummissjoni tirċievi informazzjoni mingħand l-Istati Membri u żżomm reġistru aġġornat ta’ dawk il-korpi. Sabiex il-Parlament Ewropew ikollu informazzjoni preċiża u aġġornata wkoll, huwa meħtieġ li l-Kummissjoni tibgħatlu kull sena l-lista tal-korpi taċ-ċertifikazzjoni maħtura.

(14) Fil-kuntest tal-ħarsien tad-dixxiplina baġitarja, jeħtieġ jiġi ddefinit il-limitu massimu annwali għan-nefqa ffinanzjata mill-FAEG billi jitqiesu l-ammonti massimi stabbiliti għall-FAEG fil-qafas finanzjarju pluriennali previst fir-Regolament tal-Kunsill (UE, Euratom) 2020/2093 (8).

(15) Id-dixxiplina baġitarja teżiġi wkoll li l-limitu massimu annwali għan-nefqa ffinanzjata mill-FAEG jitħares f’kull ċirkostanza u f’kull stadju tal-proċedura tal-baġit u tal-implimentazzjoni tal-baġit. Konsegwentement, jeħtieġ li l-limitu massimu nazzjonali għall-pagamenti diretti għal kull Stat Membru stabbilit fir-Regolament (UE) 2021/2115 jitqies bħala l-limitu massimu finanzjarju għat-tali pagamenti diretti għall-Istat Membru kkonċernat u li r-rimborż ta’ dawk il-pagamenti ma jaqbiżx dak il-limitu massimu finanzjarju.

(16) Sabiex ikun żgurat li l-ammonti għall-finanzjament tal-PAK ikunu konformi mal-limiti massimi annwali, jenħtieġ li jinżamm il-mekkaniżmu ta’ dixxiplina finanzjarja li bih il-livell ta’ appoġġ dirett jiġi aġġustat. Jenħtieġ li tinżamm riżerva għall-agrikoltura sabiex is-settur agrikolu jiġi appoġġat f’każ ta’ żviluppi tas-suq jew kriżijietli jolqtu lill-produzzjoni jew lid-distribuzzjoni agrikola. L-Artikolu 12(2), il-punt (d), tar-Regolament Finanzjarju jipprevedi li l-approprjazzjonijiet mhux impenjati jistgħu jiġu riportati biss għas-sena finanzjarja ta’ wara, skont it-tifsira tal-Artikolu 9 tar-Regolament Finanzjarju (‘sena baġitarja’). Sabiex tiġi ssimplifikata b’mod sinifikanti l-implimentazzjoni għall-benefiċjarji u għall-amministrazzjonijiet nazzjonali, jenħtieġ li jintuża mekkaniżmu ta’ riportament li juża kull ammont tar-riżerva għall-kriżijiet fis-settur agrikolu li ser tiġi stabbilita fis-sena 2022 li ma jkunx intuża. Għal dak il-għan, hemm bżonn ta’ deroga mill-Artikolu 12(2), il-punt (d), tar-Regolament Finanzjarju li tippermetti li l-approprjazzjonijiet mhux impenjati tar-riżerva għall-agrikoltura jiġu riportati biex jiffinanzjaw lil din ir-riżerva fis-snin baġitarji ta’ wara sas-sena 2027. Barra minn hekk, għas-sena baġitarja 2022, hemm bżonn ta’ deroga minħabba li jenħtieġ li l-ammont kollu tar-riżerva għall-kriżijiet fis-settur agrikolu li ma jkunx intuża u li jkun disponibbli fi tmiem is-sena baġitarja 2022 jiġi riportat għas-sena baġitarja 2023 għal-linja korrispondenti tar-riżerva l-ġdida għall-agrikoltura stabbilita skont ir-Regolament mingħajr ma jerġa’ jiddaħħal kompletament fil-linji baġitarji li jkopru l-interventi fil-forma ta’ pagamenti diretti fil-kuntest tal-Pjan Strateġiku tal-PAK. Madankollu, sabiex jiġu massimizzati l-ammonti li għandhom jiġu rrimborżati lill-bdiewa fis-sena baġitarja 2023, jenħtieġ li l-ewwel jintużaw id-disponibbiltajiet l-oħra kollha taħt is-sublimitu tal-FAEG għas-sena baġitarja 2023 stabbilit fir-Regolament (UE, Euratom) 2020/2093 sabiex fis-sena baġitarja 2023 tiġi stabbilita r-riżerva l-ġdida għall-agrikoltura.

(17) Sabiex jiġi evitat li l-amministrazzjonijiet nazzjonali u l-bdiewa jkollhom piż amministrattiv eċċessiv, sabiex il-proċeduri jiġu ssimplifikati kemm jista’ jkun u sabiex tiġi limitata l-kumplessità tal-formoli ta’ applikazzjoni għall-għajnuna, jenħtieġ li r-rimborż tal-ammonti li jkunu ġew riportati mis-sena finanzjarja agrikola (‘sena finanzjarja’) ta’ qabel b’rabta mad-dixxiplina finanzjarja applikata ma jsirx meta d-dixxiplina finanzjarja tiġi applikata għal sena oħra sussegwenti (is-sena N+1) jew meta l-ammont kollu tal-approprjazzjonijiet mhux impenjati jkun jirrappreżenta inqas minn 0,2 % tal-limitu massimu annwali tal-FAEG.

(18) Il-miżuri li jittieħdu biex tiġi ddeterminata l-kontribuzzjoni finanzjarja mill-FAEG u l-FAEŻR f’dak li għandu x’jaqsam mal-kalkolu tal-limiti massimi finanzjarji ma jaffettwawx is-setgħat tal-awtorità baġitarja maħtura mit-TFUE. Għalhekk jenħtieġ li dawk il-miżuri jissejsu fuq il-pakketti finanzjarji stabbiliti skont il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda (9).

(19) Id-dixxiplina baġitarja teżiġi wkoll eżami kontinwu tal-qagħda tal-baġit fuq perijodu medju taż-żmien. Jekk ikun hemm bżonn, jenħtieġ li l-Kummissjoni tipproponi l-miżuri x-xierqa lill-Parlament Ewropew u lill-Kunsill sabiex tiżgura li l-Istati Membri jikkonformaw mal-limiti massimi previsti fir-Regolament (UE, Euratom) 2020/2093. Barra minn hekk, jenħtieġ li l-Kummissjoni tuża bis-sħiħ is-setgħat tagħha ta’ ġestjoni f’kull żmien biex tiżgura l-konformità mal-limitu massimu annwali u, jekk ikun hemm bżonn, tipproponi l-miżuri x-xierqa lill-Parlament Ewropew u lill-Kunsill, jew lill-Kunsill biss, kif ikun xieraq, biex tiġi rrimedjata l-qagħda tal-baġit. Jekk, fi tmiem sena baġitarja, ma jkunx jista’ jkun hemm konformità mal-limitu massimu annwali minħabba r-rimborżi li jkunu talbu għalihom l-Istati Membri, jenħtieġ li l-Kummissjoni tkun tista’ tieħu miżuri li jippermettu li l-ammonti disponibbli jitqassmu b’mod provviżorju fost l-Istati Membri b’mod proporzjonat mat-talbiet tagħhom għar-rimborżi li jkunu għadhom ma tħallsux, kif ukoll miżuri li jiżguraw il-konformità mal-limitu massimu stabbilit għas-sena kkonċernata. Jenħtieġ li l-pagamenti għal dik is-sena jiġu ddebitati għas-sena baġitarja ta’ wara u li jiġu stabbiliti b’mod definittiv l-ammont totali ta’ finanzjament mill-Unjoni għal kull Stat Membru, kif ukoll kwalunkwe kumpens li jrid jitwettaq fir-rigward ta’ Stati Membri, sabiex ikun żgurat li jkun hemm konformità mal-ammont stabbilit.

(20) Hija u timplimenta l-baġit, jenħtieġ li l-Kummissjoni tħaddem sistema ta’ twissija bikrija u ta’ monitoraġġ ta’ kull xahar għan-nefqa agrikola sabiex, jekk ikun hemm riskju li l-limitu massimu annwali jinqabeż, hija tkun tista’ tieħu l-miżuri x-xierqa mill-aktar fis possibbli skont is-setgħat ta’ ġestjoni li jkollha għad-dispożizzjoni tagħha u tipproponi miżuri oħrajn jekk il-miżuri ta’ qabel ikunu jidhru li ma jkunux biżżejjed. Jenħtieġ li l-Kummissjoni tibgħat rapport perjodiku lill-Parlament Ewropew u lill-Kunsill li fih tqabbel l-evoluzzjoni tan-nefqa li tkun saret sa dak iż-żmien mal-profili u li fih tivvaluta l-implimentazzjoni li tista’ tkun prevista għall-bqija tas-sena baġitarja.

(21) F’dak li għandu x’jaqsam mal-FAEG, jenħtieġ li l-Kummissjoni tagħti r-riżorsi finanzjarji meħtieġa biex tiġi koperta n-nefqa li jkunu għamlu l-aġenziji tal-pagamenti akkreditati lill-Istati Membri fil-forma ta’ rimborżi għar-riżervar tan-nefqa li jkunu għamlu dawk l-aġenziji. Sakemm ikunu saru t-tali rimborżi, fil-forma ta’ pagamenti ta’ kull xahar, jenħtieġ li l-Istati Membri jimmobilizzaw ir-riżorsi finanzjarji skont il-ħtiġijiet tal-aġenziji tal-pagamenti akkreditati tagħhom. Jenħtieġ li f’dan ir-Regolament jiġi stipulat b’mod espliċitu li l-kostijiet amministrattivi u tal-persunal tal-Istati Membri u l-benefiċjarji involuti fl-implimentazzjoni tal-PAK iridu jitħallsu minn dawk l-Istati Membri u l-l-benefiċjarji.

(22) Sabiex il-Kummissjoni tingħata l-mezzi biex, b’mod partikolari, tkun tista’ tamministra s-swieq agrikoli, tiffaċilita l-monitoraġġ tan-nefqa agrikola u timmonitorja r-riżorsi agrikoli fuq perijodu medju taż-żmien u fit-tul, inkluż dawk relatati mal-ambjent u r-reżiljenza għat-tibdil fil-klima u l-progress lejn il-miri rilevanti tal-Unjoni, jenħtieġ li jiġi previst l-użu tas-sistema agrometeoroloġika u l-akkwist tad-data satellitari u t-titjib ta’ din id-data.

(23) Jenħtieġ li l-Kummissjoni tingħata l-mezzi biex timmonitorja s-swieq, b’kont meħud tal-għanijiet u l-impenji tal-Unjoni, inkluż il-koerenza tal-politiki għall-iżvilupp, biex b’hekk tikkontribwixxi għat-trasparenza tas-swieq.

(24) F’dak li għandu x’jaqsam mal-ġestjoni finanzjarja tal-FAEŻR, jenħtieġ li jiġu previsti dispożizzjonijiet dwar l-impenji baġitarji, dwar l-iskadenzi għall-pagamenti, dwar id-diżimpenn u dwar l-interruzzjonijiet. L-interventi għall-iżvilupp rurali jenħtieġ li jiġu ffinanzjati mill-baġit tal-Unjoni abbażi ta’ impenji li jsiru bħala pagamenti akkont annwali. Jenħtieġ li l-Istati Membri jkunu jistgħu jużaw il-fondi tal-Unjoni previsti malli jiġu approvati l-Pjanijiet Strateġiċi tal-PAK. Għalhekk hemm bżonn ta’ sistema ta’ prefinanzjament ristretta kif xieraq biex ikun żgurat fluss kostanti ta’ fondi sabiex il-pagamenti lill-benefiċjarji tal-interventi jsiru f’waqthom.

(25) Minbarra l-prefinanzjament, jeħtieġ li ssir distinzjoni wkoll bejn il-pagamenti interim u l-pagament tal-bilanċi min-naħa tal-Kummissjoni lill-aġenziji tal-pagamenti akkreditati. Jeħtieġ ukoll li jiġu stabbiliti regoli ddettaljati li jirregolaw dawk il-pagamenti. Jenħtieġ li r-regola tad-diżimpenn awtomatiku tgħin sabiex l-interventi jsiru iktar malajr u biex tikkontribwixxi għal ġestjoni finanzjarja tajba. Ir-regoli li jirregolaw l-oqfsa nazzjonali tal-Istati Membri li jkollhom interventi reġjonali kif stipulat fir-Regolament (UE) 2021/2115 ukoll jipprovdu għodda għall-Istati Membri biex jiżguraw l-eżekuzzjoni u ġestjoni finanzjarja tajba.

(26) Jenħtieġ li l-Istati Membri jiżguraw li l-għajnuna mill-Unjoni titħallas fil-ħin lill-benefiċjarji sabiex il-benefiċjarji jkunu jistgħu jużawha b’mod effiċjenti. Jekk l-Istati Membri jonqsu milli jikkonformaw mal-iskadenzi għall-pagamenti stabbiliti fid-dritt tal-Unjoni, jistgħu joħolqu diffikultajiet kbar għall-benefiċjarji u jipperikolaw l-ibbaġitjar annwali tal-Unjoni. Għalhekk, jenħtieġ li n-nefqa li ssir mingħajr ma jitħarsu l-iskadenzi għall-pagamenti tiġi eskluża mill-finanzjament tal-Unjoni. Madanakollu, skont il-prinċipju tal-proporzjonalità, jenħtieġ li l-Kummissjoni tkun tista’ tipprevedi eċċezzjonijiet għal dik ir-regola ġenerali fir-rigward tal-FAEG u l-FAEŻR.

(27) Meta teżerċita r-responsabbiltajiet tagħha marbutin mal-implimentazzjoni tal-baġit tal-Unjoni, jenħtieġ li l-Kummissjoni tkun konformi mal-prinċipju tal-proporzjonalità, stabbilit fl-Artikolu 5 tat-Trattat tal-Unjoni Ewropea (TUE). Barra minn hekk, jeħtieġ li l-arranġamenti għall-implimentazzjoni u l-użu tal-FAEG u l-FAEŻR ikunu konformi ma’ dak il-prinċipju tal-proporzjonalità u jqisu l-għan ġenerali tat-tnaqqis tal-piż amministrattiv fuq il-korpi involuti fil-ġestjoni u l-kontroll tal-programmi.

(28) Skont l-istruttura u l-karatteristiċi ewlenin tal-mudell il-ġdid tal-implimentazzjoni tal-PAK, jenħtieġ li l-eliġibbiltà tal-pagamenti li l-Istati Membri jagħmlu għall-finanzjament tal-Unjoni ma tkunx tiddependi iktar fuq il-legalità u r-regolarità tal-pagamenti lill-benefiċjarji individwali. Minflok, għat-tipi ta’ interventi msemmija fir-Regolament (UE) 2021/2115, u mingħajr preġudizzju għar-regoli speċifiċi ta’ eliġibbiltà għall-pagament speċifiku għall-għelejjel għall-qoton stipulati f’dak ir-Regolament, jenħtieġ li l-pagamenti tal-Istati Membri jkunu eliġibbli jekk ikun hemm output li jikkorrispondi magħhom u jekk ikun hemm konformità mar-rekwiżiti bażiċi tal-Unjoni applikabbli.

(29) Ir-Regolament (UE) Nru 1306/2013 jipprevedi t-tnaqqis u s-sospensjonijiet tal-pagamenti interim jew tal-pagamenti ta’ kull xahar biex jiġi appoġġat il-kontroll tal-legalità u tar-regolarità. Fil-mudell il-ġdid tal-implimentazzjoni tal-PAK, jenħtieġ li dawk l-għodod jintużaw biex tiġi appoġġata l-implimentazzjoni bbażata fuq il-prestazzjoni. Jenħtieġ li tiġi ċċarata wkoll id-differenza bejn it-tnaqqis u s-sospensjonijiet.

(30) Jenħtieġ li tiġi ssimplifikata l-proċedura biex jitnaqqsu l-pagamenti mill-FAEG fil-każ ta’ nuqqas ta’ konformità mal-limiti massimi finanzjarji stabbiliti fid-dritt tal-Unjoni u li din il-proċedura tiġi allinjata mal-proċedura użata għall-pagamenti mill-FAEŻR f’dan il-kuntest.

(31) Jenħtieġ li l-Istati Membri jibagħtu l-kontijiet annwali, rapport annwali dwar il-prestazzjoni b’rabta mal-implimentazzjoni tal-Pjan Strateġiku tal-PAK, is-sommarju annwali tar-rapporti tal-awditjar finali u d-dikjarazzjoni ta’ ġestjoni lill-Kummissjoni sal-15 ta’ Frar ta’ kull sena. Meta ma jintbagħtux dawk id-dokumenti u b’hekk il-Kummissjoni ma tkunx tista’ tapprova l-kontijiet tal-aġenzija tal-pagamenti kkonċernata jew ma tkunx tista’ tiċċekkja l-eliġibbiltà tan-nefqa mal-outputs irrappurtati, jenħtieġ li l-Kummissjoni tkun tista’ tissospendi l-pagamenti ta’ kull xahar u tinterrompi r-rimborżi ta’ kull tliet xhur sa ma tirċievi d-dokumenti pendenti.

(32) Jenħtieġ li tiġi introdotta forma ġdida ta’ sospensjoni tal-pagamenti għal sitwazzjonijiet fejn ikun hemm outputs li jkunu baxxi ħafna b’mod mhux normali. Meta l-outputs irrappurtati jkunu baxxi ħafna b’mod mhux normali meta mqabblin man-nefqa ddikjarata, u meta l-Istati Membri ma jkunux jistgħu jagħtu raġunijiet ġustifikati kif dovut għal dik is-sitwazzjoni, jenħtieġ li l-Kummissjoni tkun tista’ li, minbarra li tnaqqas in-nefqa għas-sena finanzjarja N-1, tissospendi wkoll in-nefqa futura marbuta mal-intervent li għalih l-output kien baxx ħafna b’mod mhux normali. Jenħtieġ li t-tali sospensjonijiet jiġu kkonfermati fid-deċiżjoni annwali dwar l-approvazzjoni tal-prestazzjoni.

(33) F’dak li għandu x’jaqsam mal-monitoraġġ pluriennali tal-prestazzjoni, jenħtieġ li l-Kummissjoni tkun tista’ wkoll tissospendi l-pagamenti. Għalhekk, f’każijiet ta’ dewmien fil-progress lejn il-miri stipulati fil-Pjan Strateġiku tal-PAK ta’ Stat Membru li l-Istat Membru ma jkunx jista’ jagħti raġunijiet debitament ġustifikati, jew f’każijiet fejn ma jkunx sar biżżejjed progress biex dawn jintlaħqu, jenħtieġ li l-Kummissjoni tingħata s-setgħa li titlob, lill-Istat Membru kkonċernat jieħu l-azzjonijiet meħtieġa ta’ rimedju skont pjan ta’ azzjoni li jrid jiġi stabbilit b’konsultazzjoni magħha u li jkun fih indikaturi ċari dwar il-progress flimkien ma’ indikazzjoni taż-żmien meta jrid jinkiseb il-progress. Meta l-Istat Membru jonqos milli jibgħat il-pjan ta’ azzjoni jew milli jimplimentah, jew meta jkun ċar li l-pjan ta’ azzjoni ma jkunx biżżejjed biex titranġa s-sitwazzjoni jew fejn dan ma jkunx ġie modifikat skont it-talba bil-miktub tal-Kummissjoni, jenħtieġ li l-Kummissjoni tkun tista’ tissospendi, il-pagamenti interim jew il-pagamenti ta’ kull xahar. Jenħtieġ li l-Kummissjoni tirrimborża l-ammonti sospiżi meta, abbażi tar-rieżami tal-prestazzjoni jew abbażi tan-notifika volontarja li tkun saret matul is-sena baġitarja mill-Istat Membru dwar il-progress tal-pjan ta’ azzjoni u tal-azzjoni korrettiva meħuda biex jitranġa n-nuqqas, ikun sar progress sodisfaċenti biex jintlaħqu l-miri.

(34) Minħabba t-tranżizzjoni meħtieġa għal mudell tal-prestazzjoni orjentat lejn ir-riżultati, it-talba għal pjan ta’ azzjoni mill-Kummissjoni għas-sena finanzjarja 2025, ma għandhiex twassal għal sospensjoni tal-pagamenti qabel ir-rieżami tal-prestazzjoni għas-sena finanzjarja 2026.

(35) Kif kien il-każ fil-kuntest tar-Regolament (UE) Nru 1306/2013, jenħtieġ li l-Kummissjoni tkun tista’ tissospendi l-pagamenti fejn ikun hemm nuqqasijiet serji fil-funzjonament tas-sistemi ta’ governanza, fosthom nuqqas ta’ konformità mar-rekwiżiti bażiċi tal-Unjoni u rappurtar mhux affidabbli. Madankollu, jeħtieġ li jiġu riveduti l-kondizzjonijiet għas-sospensjoni tal-pagamenti sabiex il-mekkaniżmu jsir aktar effiċjenti. Jenħtieġ li l-konsegwenzi finanzjarji tat-tali sospensjonijiet jiġu deċiżi permezz ta’ proċedura ad hoc tal-konformità.

(36) Jenħtieġ li l-awtoritajiet nazzjonali kompetenti jagħmlu l-pagamenti sħaħ tal-PAK previsti mid-dritt tal-Unjoni lill-benefiċjarji.

(37) Sabiex ċertu tip ta’ dħul marbut mal-PAK ikun jista’ jerġa’ jintuża għall-għanijiet tal-PAK, jenħtieġ li dan jiġi kkwalifikat bħala dħul assenjat. Jenħtieġ li tiġi emendata l-lista tas-somom li tinsab fl-Artikolu 43 tar-Regolament (UE) Nru 1306/2013 u li dawk id-dispożizzjonijiet jiġu armonizzati u jingħaqdu mad-dispożizzjonijiet eżistenti dwar id-dħul assenjat.

(38) Ir-Regolament (UE) Nru 1306/2013 fih lista tal-miżuri ta’ informazzjoni marbutin mal-PAK u l-għanijiet tagħhom u jistabbilixxi r-regoli dwar il-finanzjament tagħhom u dwar l-implimentazzjoni tal-proġetti li jikkorrispondu magħhom. Jenħtieġ li d-dispożizzjonijiet speċifiċi marbutin mal-għanijiet u mat-tipi ta’ miżuri ta’ informazzjoni li jridu jiġu ffinanzjati jiġu ttrasferiti għal dan ir-Regolament.

(39) Fil-biċċa l-kbira tiegħu, il-finanzjament tal-miżuri u tal-interventi fil-kuntest tal-PAK huwa soġġett għall-prinċipju tal-ġestjoni kondiviża. Sabiex ikun żgurat li jkun hemm ġestjoni tajba tal-fondi tal-Unjoni, jenħtieġ li l-Kummissjoni twettaq verifiki fuq kif l-awtoritajiet tal-Istati Membri li huma responsabbli biex jagħmlu l-pagamenti qed jamministraw il-fondi. Huwa xieraq li tiġi ddefinita n-natura tal-verifiki li l-Kummissjoni trid twettaq, li jiġu speċifikati t-termini tar-responsabbiltajiet tagħha għall-implimentazzjoni tal-baġit tal-Unjoni u li jiġu ċċarati l-obbligi ta’ kooperazzjoni tal-Istati Membri.

(40) Sabiex il-Kummissjoni tkun tista’ twettaq l-obbligu tagħha li tivverifika li jkun hemm sistemi ta’ ġestjoni u ta’ spezzjoni tan-nefqa tal-Unjoni fl-Istati Membri u li dawn is-sistemi jkunu qed jaħdmu tajjeb, jenħtieġ li jiġi previst li jitwettqu verifiki minn persuni awtorizzati mill-Kummissjoni biex jaġixxu f’isimha, irrispettivament mill-ispezzjonijiet li jwettqu l-Istati Membri nfushom, u li dawn il-persuni jkunu jistgħu jitolbu l-għajnuna tal-Istati Membri f’ħidmiethom.

(41) Jeħtieġ li t-teknoloġija tal-informazzjoni tintuża b’mod kemm jista’ jkun estensiv sabiex tinħoloq l-informazzjoni li trid tintbagħat lill-Kummissjoni. Hija u twettaq il-verifiki, jenħtieġ li l-Kummissjoni jkollha aċċess sħiħ u immedjat għall-informazzjoni dwar in-nefqa rreġistrata b’mod elettroniku u f’forma stampata.

(42) Sabiex jiġu applikati r-rekwiżiti tar-Regolament Finanzjarju b’rabta mad-dipendenza reċiproka fuq l-awditi, biex jitnaqqas ir-riskju ta’ xogħol doppju fl-awditi li jsiru minn diversi istituzzjonijiet, u biex jiġu minimizzati l-kost tal-kontrolli u l-piż amministrattiv fuq il-benefiċjarji u l-Istati Membri, jeħtieġ li jiġu stabbiliti r-regoli dwar l-approċċ ta’ awditu uniku u li tiġi prevista l-possibbiltà li x-xogħol ta’ korpi affidabbli taċ-ċertifikazzjoni jservi ta’ garanzija għall-Kummissjoni, filwaqt li jitqiesu b’mod xieraq il-prinċipji tal-awditu uniku u tal-proporzjonalità b’rabta mal-livell ta’ riskju għall-baġit tal-Unjoni.

(43) Fir-rigward tal-implimentazzjoni tal-approċċ ta’ awditu uniku, fejn ġeneralment ix-xogħol tal-korpi taċ-ċertifikazzjoni jenħtieġ li jservi ta’ garanzija għall-Kummissjoni, b’kont meħud tal-awtovalutazzjoni tar-riskju tal-ħtieġa għal verifiki li hija trid twettaq fl-Istat Membru kkonċernat, jenħtieġ li l-Kummissjoni tkun tista’ twettaq verifiki meta tkun infurmat lill-Istat Membru kkonċernat li ma tistax isserraħ fuq ix-xogħol tal-korp taċ-ċertifikazzjoni. Barra minn hekk,, sabiex twettaq ir-responsabbiltajiet tagħha skont l-Artikolu 317 TFUE, jenħtieġ li l-Kummissjoni tkun tista’ twettaq verifiki fejn jista’ jkun hemm nuqqasijiet serji fil-funzjonament xieraq tas-sistemi ta’ governanza, li ma jkunux ġew segwiti minn dak l-Istat Membru.

(44) Sabiex tiġi stabbilita r-rabta finanzjarja bejn l-aġenziji tal-pagamenti akkreditati u l-baġit tal-Unjoni, jenħtieġ li l-Kummissjoni tapprova l-kontijiet tal-aġenziji tal-pagamenti kull sena, fil-kuntest tal-approvazzjoni finanzjarja annwali. Jenħtieġ li d-deċiżjoni dwar l-approvazzjoni tal-kontijiet tkun limitata għall-kompletezza, għall-preċiżjoni u għall-veraċità tal-kontijiet u li din ma tkunx tkopri l-konformità tan-nefqa mad-dritt tal-Unjoni.

(45) F’konformità mal-mudell il-ġdid tal-implimentazzjoni tal-PAK, jenħtieġ li tiġi stabbilita proċedura ta’ approvazzjoni annwali tal-prestazzjoni sabiex tiġi ċċekkjata l-eliġibbiltà tan-nefqa b’rabta mal-outputs irrappurtati. Sabiex jiġu indirizzati s-sitwazzjonijiet fejn ma jkunx hemm outputs irrappurtati li jikkorrispondu man-nefqa ddikjarata u l-Istati Membri ma jkunux jistgħu jiġġustifikaw dik id-devjazzjoni, jenħtieġ li jiddaħħal fis-seħħ mekkaniżmu ta’ tnaqqis tal-pagamenti.

(46) Il-Kummissjoni għandha r-responsabbiltà li timplimenta l-baġit tal-Unjoni f’kooperazzjoni mal-Istati Membri skont l-Artikolu 317 TFUE. B’hekk, jenħtieġ li l-Kummissjoni tkun tista’ tiddeċiedi jekk in-nefqa li jkunu għamlu l-Istati Membri tkunx konformi mad-dritt tal-Unjoni jew le. Jenħtieġ li l-Istati Membri jingħataw l-opportunità li jiġġustifikaw id-deċiżjonijiet tagħhom li jagħmlu l-pagamenti u li huma jkunu jistgħu jużaw il-proċedura ta’ konċiljazzjoni meta ma jkunx hemm ftehim bejnhom u l-Kummissjoni. Sabiex l-Istati Membri jingħataw assigurazzjonijiet legali u finanzjarji dwar in-nefqa li tkun saret fl-imgħoddi, jenħtieġ li jiġi stabbilit perijodu ta’ limitazzjoni għall-Kummissjoni biex tiddeċiedi x’għandhom ikunu l-konsegwenzi finanzjarji għan-nuqqas ta’ konformità.

(47) L-Istati Membri huma obbligati, skont l-Artikolu 9 tar-Regolament (UE) 2021/2115, li jimplementaw il-Pjanijiet Strateġiċi tal-PAK tagħhom,, kif approvati mill-Kummissjoni f’konformità mal-Artikoli 118 u 119 ta’ dak ir-Regolament. Peress li dak l-obbligu jikkostitwixxi rekwiżit bażiku tal-Unjoni, jenħtieġ li l-Kummissjoni tkun tista’, meta tidentifika nuqqasijiet serji fl-implimentazzjoni tal-Pjan Strateġiku tal-PAK ta’ Stat Membru, li tiddeċiedi li teskludi mill-finanzjament tal-Unjoni, in-nefqa f’riskju li tkun affettwata minn tali nuqqasijiet.

(48) Sabiex jissalvagwardjaw l-interessi finanzjarji tal-baġit tal-Unjoni, jenħtieġ li l-Istati Membri jdaħħlu fis-seħħ sistemi sabiex jiżguraw li li l-interventi ffinanzjati mill- FAEG u FAEŻR jitwettqu verament u jiġu eżegwiti tajjeb, filwaqt li jżommu l-qafas robust attwali għal ġestjoni finanzjarja tajba. Jenħtieġ li dawk is-sistemi jinkludu t-twettiq ta’ verifiki fuq il-benefiċjarji billi tiġi vvalutata l-konformità tagħhom mal-kriterji ta’ eliġibbiltà u kondizzjonijiet oħra, kif ukoll l-obbligi stipulati fil-Pjanijiet Strateġiċi tal-PAK u r-regoli applikabbli tal-Unjoni.

(49) Skont ir-Regolament Finanzjarju, ir-Regolament (UE, Euratom) Nru 883/2013 tal-Parlament Ewropew u tal-Kunsill (10) u r-Regolamenti tal-Kunsill (KE Euratom) Nru 2988/95 (11), (Euratom, KE) Nru 2185/96 (12) u (UE) 2017/1939 (13), l-interessi finanzjarji tal-Unjoni jeħtieġ li jiġu protetti permezz ta’ miżuri proporzjonati, inkluż miżuri relatati mal-prevenzjoni, id-detezzjoni, il-korrezzjoni u l-investigazzjoni ta’ irregolaritajiet, inkluż frodi, mal-irkupru ta’ fondi mitlufa, imħallsa bi żball jew użati b’mod mhux korrett u, fejn xieraq, mal-impożizzjoni ta’ penali amministrattivi. B’mod partikolari, skont ir-Regolamenti (Euratom, KE) Nru 2185/96 u (UE, Euratom) Nru 883/2013, l-Uffiċċju Ewropew ta’ Kontra l-Frodi (l-OLAF) għandu s-setgħa li jwettaq investigazzjonijiet amministrattivi, inklużi kontrolli u spezzjonijiet fuq il-post, bil-ħsieb li jistabbilixxi jekk kienx hemm frodi, korruzzjoni jew kwalunkwe attività illegali oħra li taffettwa l-interessi finanzjarji tal-Unjoni. L-Uffiċċju tal-Prosekutur Pubbliku Ewropew (l-UPPE) għandu s-setgħa skont ir-Regolament (UE) 2017/1939, li jinvestiga u jressaq reati kriminali oħrajn li jaffettwaw l-interessi finanzjarji tal-Unjoni kif previst fid-Direttiva (UE) 2017/1371 tal-Parlament Ewropew u tal-Kunsill (14). Skont ir-Regolament Finanzjarju, kwalunkwe persuna jew entità li tirċievi fondi tal-Unjoni trid tikkoopera bis-sħiħ fil-protezzjoni tal-interessi finanzjarji tal-Unjoni, tagħti d-drittijiet u l-aċċess meħtieġa lill-Kummissjoni, lill-OLAF, il-Qorti Ewropea tal-Awdituri (QEA) u, fir-rigward ta’ dawk l-Istati Membri li jipparteċipaw f’kooperazzjoni msaħħa skont ir-Regolament (UE) 2017/1939, lill-UPPE u tiżgura li kwalunkwe parti terza involuta fl-implimentazzjoni tal-fondi tal-Unjoni tagħti drittijiet ekwivalenti.

(50) Sabiex l-OLAF ikun jista’ jeżerċita s-setgħat tiegħu u jiżgura analiżi effiċjenti tal-każijiet ta’ irregolarità, jenħtieġ li l-Istati Membri jkollhom fis-seħħ is-sistemi li jippermettulhom jibagħtu rapporti lill-Kummissjoni dwar l-irregolaritajiet u l-każijiet l-oħrajn ta’ nuqqas ta’ konformità mal-kondizzjonijiet li l-Istati Membri jistabbilixxu fil-Pjanijiet Strateġiċi tal-PAK li jkunu ġew identifikati, fosthom il-frodi, u dwar is-segwitu tagħhom, kif ukoll dwar is-segwitu tal-investigazzjonijiet tal-OLAF. Sabiex jiżguraw li l-ilmenti marbutin mal-FAEG u l-FAEŻR jiġu eżaminati b’mod effettiv, jenħtieġ li l-Istati Membri jkollhom fis-seħħ l-arranġamenti meħtieġa għal dan.

(51) F’konformità mal-prinċipju tas-sussidjarjetà, jenħtieġ li l-Istati Membri, fuq it-talba tal-Kummissjoni, jeżaminaw l-ilmenti ppreżentati lill-Kummissjoni li jaqgħu fil-kamp ta’ applikazzjoni tal-Pjanijiet Strateġiċi tal-PAK tagħhom u jenħtieġ li jinfurmaw lill-Kummissjoni dwar ir-riżultati ta’ dawk l-eżamijiet. Jenħtieġ li l-Kummissjoni tiżgura l-ilmenti li jitressqu direttament lilha jingħataw segwitu adegwat, skont is-setgħa diskrezzjonali li l-Kummissjoni tgawdi meta tiddeċiedi liema każijiet għandha ssegwi (15).

(52) Sabiex tassisti lill-Istati Membri fl-iżgurar tal-ħarsien effettiv tal-interessi finanzjarji tal-Unjoni, jenħtieġ li l-Kummissjoni tqiegħed għad-dispożizzjoni tagħhom għodda ta’ estrazzjoni ta’ data għall-valutazzjoni r-riskji. Jenħtieġ li l-Kummissjoni tippreżenta, sas-sena 2025, rapport li jivvaluta l-użu tal-għodda unika ta’ estrazzjoni ta’ data u l-interoperabbiltà tagħha b’rabta mal-użu ġeneralizzat tagħha mill-Istati Membri, flimkien ma’ proposti xierqa, jekk ikun meħtieġ.

(53) Ir-regoli finanzjarji orizzontali li l-Parlament Ewropew u l-Kunsill adottaw abbażi tal-Artikolu 322 TFUE japplikaw għal dan ir-Regolament. Dawk ir-regoli huma stabbiliti fir-Regolament Finanzjarju u jiddeterminaw, b’mod partikolari, il-proċedura biex jiġi stabbilit il-baġit u biex dan jiġi implimentat permezz ta’ għotjiet, akkwist, premjijiet u implimentazzjoni indiretta, u jipprevedu verifiki tar-responsabbiltà tal-atturi finanzjarji. Ir-regoli adottati abbażi tal-Artikolu 322 TFUE għandhom x’jaqsmu wkoll mal-ħarsien tal-baġit tal-Unjoni f’każ ta’ nuqqasijiet ġeneralizzati b’rabta mal-istat tad-dritt fl-Istati Membri, minħabba li r-rispett għall-istat tad-dritt huwa prekondizzjoni essenzjali għal ġestjoni finanzjarja tajba u għal finanzjament effettiv min-naħa tal-Unjoni.

(54) Huwa xieraq li jiġi żgurat li ċ-ċaħda jew l-irkupru tal-pagamenti minħabba nuqqas ta’ konformità mar-regoli tal-akkwist pubbliku jkunu jirriflettu l-gravità tat-tali nuqqas ta’ konformità u jkunu jħarsu l-prinċipju tal-proporzjonalità, kif espress, pereżempju, fil-linji gwida rilevanti stabbiliti mill-Kummissjoni għall-korrezzjonijiet finanzjarji tan-nefqa ffinanzjata mill-Unjoni fil-kuntest tal-ġestjoni kondiviża fil-każ ta’ nuqqas ta’ konformità mat-tali regoli. Huwa xieraq ukoll li jiġi ċċarat li t-tali nuqqas ta’ konformità jaffettwa l-legalità u r-regolarità tat-tranżazzjonijiet biss sal-livell tal-parti tal-għajnuna li ma għandhiex titħallas jew li għandha tiġi rtirata.

(55) Diversi dispożizzjonijiet tal-leġiżlazzjoni agrikola jeżiġu li tiġi ddepożitata garanzija sabiex jiġi żgurat il-pagament ta’ somma dovuta f’każ li ma jitħarisx obbligu. Sabiex jissaħħaħ il-qafas għall-garanziji, jenħtieġ li tapplika regola waħda orizzontali għal dawk id-dispożizzjonijiet kollha.

(56) Jenħtieġ li l-Istati Membri jistabbilixxu u jħaddmu sistema integrata ta’ amministrazzjoni u kontroll (is-”sistema integrata”) għal ċerti interventi previsti fir-Regolament (UE) 2021/2115 u għall-miżuri msemmijin fil-Kapitolu IV tar-Regolament (UE) Nru 228/2013 tal-Parlament Ewropew u tal-Kunsill (16) u fil-Kapitolu IV tar-Regolament (UE) Nru 229/2013 tal-Parlament Ewropew u tal-Kunsill (17). Sabiex jitjiebu l-effettività u l-monitoraġġ tal-appoġġ tal-Unjoni, jenħtieġ li l-Istati Membri jkunu awtorizzati jużaw is-sistema integrata għal interventi oħrajn tal-Unjoni.

(57) Sabiex jiġu żgurati kondizzjonijiet ekwivalenti ta’ kompetizzjoni bejn il-benefiċjarji fi Stati Membri differenti, jenħtieġ li jiġu introdotti ċerti regoli ġenerali dwar il-kontrolli u l-penali fil-livell tal-Unjoni.

(58) Jenħtieġ li jinżammu l-elementi eżistenti ewlenin tas-sistema integrata u, b’mod partikolari, id-dispożizzjonijiet dwar sistema għall-identifikazzjoni tal-bċejjeċ tar-raba’, dwar sistema għall-applikazzjonijiet ġeospazjali u bbażati fuq l-annimali, dwar sistema għall-identifikazzjoni u għar-reġistrazzjoni tal-intitolamenti għall-pagamenti, dwar sistema għar-reġistrazzjoni tal-identità tal-benefiċjarji u dwar sistema ta’ kontroll u penali. Jenħtieġ li l-Istati Membri jkomplu jużaw il-prodotti tad-data jew tal-informazzjoni pprovduti mill-programm Copernicus, minbarra t-teknoloġiji tal-informazzjoni bħall-Galileo u l-EGNOS, sabiex ikun żgurat li fl-Unjoni kollha jkun hemm data komprensiva u komparabbli biex tkun tista’ tiġi mmonitorjata l-politika agroambjentali u klimatika, inkluż l-impatt tal-PAK, il-prestazzjoni ambjentali u l-progress lejn il-miri tal-Unjoni, u biex ikun jista’ jissaħħaħ l-użu tad-data u tal-informazzjoni ħielsa u miftuħa kollha maqbuda mis-satelliti Sentinels ta’ Copernicus u mis-servizzi ta’ dan il-programm. Għal dak il-għan, jenħtieġ li s-sistema integrata tkun tinkludi wkoll sistema ta’ monitoraġġ tal-erja.

(59) Bħala parti mis-sistemi ta’ governanza li jenħtieġ li jkunu fis-seħħ biex tiġi implimentata l-PAK, jenħtieġ li s-sistema integrata tiżgura li d-data aggregata pprovduta bħala parti mir-rappurtar annwali dwar il-prestazzjoni tkun affidabbli u tkun tista’ tiġi vverifikata. Minħabba l-importanza ta’ sistema integrata li taħdem sew, jeħtieġ li jiġu stabbiliti rekwiżiti tal-kwalità. Jenħtieġ li l-Istati Membri jwettqu valutazzjoni annwali tal-kwalità tas-sistema għall-identifikazzjoni tal-bċejjeċ tar-raba’, tas-sistema għall-applikazzjonijiet ġeospazjali u tas-sistema ta’ monitoraġġ tal-erja. Jenħtieġ li l-Istati Membri jindirizzaw ukoll kull nuqqas u, jekk jintalbu jagħmlu dan mill-Kummissjoni, jistabbilixxu pjan ta’ azzjoni.

(60) Il-komunikazzjonijiet tal-Kummissjoni intitolati “Il-Ġejjieni tal-Ikel u tal-Biedja”, il-”Patt Ekoloġiku Ewropew”, l-”Istrateġija mill-Għalqa sal-Platt – għal sistema tal-ikel ġusta, tajba għas-saħħa u favur l-ambjent” u l-”Istrateġija tal-UE għall-Bijodiversità għall-2030 - Inreġġgħu n-natura lura f’ħajjitna” stabbilew bħala orjentament strateġiku għall-PAK fil-ġejjieni t-tisħiħ tal-kura ambjentali u tal-azzjoni klimatika u l-kontribut biex jintlaħqu l-għanijiet u l-miri ambjentali u klimatiċi tal-Unjoni. B’hekk, għall-finijiet ambjentali u klimatiċi, sar hemm bżonn li tiġi skambjata d-data tas-sistema ta’ Identifikazzjoni tal-irqajja’ tal-art u data oħra tas-sistema integrata ta’ amministrazzjoni u kontroll fil-livell nazzjonali u f’dak tal-Unjoni. Għalhekk jenħtieġ li jiġi previst li d-data li tinġabar permezz tas-sistema integrata li tkun rilevanti għall-finijiet ambjentali u klimatiċi tinqasam bejn l-awtoritajiet pubbliċi tal-Istati Membri u mal-istituzzjonijiet u mal-korpi tal-Unjoni. Sabiex tiżdied l-effiċjenza fl-użu tad-data li l-awtoritajiet pubbliċi differenti jkollhom għad-dispożizzjoni tagħhom biex joħolqu l-istatistika Ewropea, jenħtieġ li jiġi previst ukoll li, għall-finijiet tal-istatistika, id-data mis-sistema integrata għandha titqiegħed għad-dispożizzjoni ta’ korpi li jiffurmaw parti mis-Sistema Ewropea tal-Istatistika.

(61) L-iskrutinju tad-dokumenti kummerċjali tal-impriżi li jirċievu jew li jagħmlu l-pagamenti jista’ jkun mezz effettiv ħafna ta’ sorveljanza tat-tranżazzjonijiet li jiffurmaw parti mis-sistema ta’ finanzjament tal-FAEG. Dak l-iskrutinju jissupplimenta verifiki oħrajn li l-Istati Membri jkunu diġà wettqu. Barra minn hekk, jenħtieġ li d-dispożizzjonijiet nazzjonali marbutin mal-iskrutinju jitħallew imorru lil hinn dak li huwa meħtieġ mid-dritt tal-Unjoni

(62) Id-dokumenti li jenħtieġ li jintużaw bħala l-bażi għal dan l-iskrutinju jenħtieġ li jingħażlu b’tali mod li jkun jista’ jsir skrutinju sħiħ. Jenħtieġ li l-impriżi li jkun ser isirilhom skrutinju jintgħażlu abbażi tan-natura tat-tranżazzjonijiet li jkunu saru taħt ir-responsabbiltà tagħhom u li t-tqassim tal-impriżi li jirċievu jew li jagħmlu l-pagamenti għal kull settur jintgħażel skont l-importanza finanzjarja tagħhom fis-sistema ta’ finanzjament mill-FAEG.

(63) Jeħtieġ li jiġi stabbilit il-mandat tal-uffiċjali li jkollhom ir-responsabbiltà jwettqu l-iskrutinju u li jiġu ddefiniti l-obbligi tal-impriżi li jqiegħdu d-dokumenti kummerċjali għad-dispożizzjoni ta’ dawn l-uffiċjali għal perijodu speċifikat, kif ukoll li jagħtu kull informazzjoni li dawn l-uffiċjali jistgħu jitolbuhom. Jenħtieġ li jkun possibbli wkoll li f’ċerti każijiet jiġu sekwestrati d-dokumenti kummerċjali.

(64) Filwaqt li titqies l-istruttura internazzjonali tal-kummerċ agrikolu u fl-interess tal-funzjonament tajjeb tas-suq intern, jeħtieġ li tiġi organizzata l-kooperazzjoni fost l-Istati Membri. Jeħtieġ li tiġi stabbilita wkoll sistema ċentralizzata ta’ dokumentazzjoni fil-livell tal-Unjoni dwar l-impriżi li jkunu stabbiliti f’pajjiżi terzi u li jirċievu jew li jagħmlu l-pagamenti.

(65) Filwaqt li hija r-responsabbiltà tal-Istati Membri li jadottaw il-programmi ta’ skrutinju tagħhom stess, jeħtieġ li dawk il-programmi jintbagħtu lill-Kummissjoni sabiex din tkun tista’ taqdi r-rwol tagħha ta’ superviżjoni u ta’ koordinazzjoni, biex b’hekk jiġi żgurat li l-programmi jiġu adottati abbażi ta’ kriterji xierqa u li l-iskrutinju jkun jiffoka fuq is-setturi jew l-impriżi b’riskju għoli ta’ frodi. Huwa essenzjali għal kull Stat Membru li jaħtar korp jew korpi responsabbli għall-monitoraġġ tal-iskrutinju tad-dokumenti kummerċjali u għall-koordinazzjoni ta’ dak l-iskrutinju. Jenħtieġ li dawk il-korpi li jinħatru jkunu indipendenti mid-dipartimenti li jwettqu l-iskrutinju qabel il-pagament. Jenħtieġ li l-informazzjoni li tinġabar matul dak l-iskrutinju titħares mis-segretezza professjonali.

(66) Il-kondizzjonalità hija element importanti tal-PAK li tiżgura li l-pagamenti jippromwovu livell għoli ta’ sostenibbiltà u jiżguraw kundizzjonijiet ekwivalenti ta’ kompetizzjoni għall-bdiewa fl-Istati Membri u fl-Unjoni, b’mod partikolari f’dak li għandu x’jaqsam mal-elementi soċjali, ambjentali u klimatiċi tal-PAK, iżda wkoll b’rabta mas-saħħa pubblika u t-trattament xieraq tal-annimali. Dan ifisser li jenħtieġ li jitwettqu kontrolli u li jiġu applikati penali meta jkun hemm bżonn sabiex tkun żgurata l-effettività tas-sistema ta’ kondizzjonalità. Sabiex ikunu żgurati dawn il-kondizzjonijiet ekwivalenti ta’ kompetizzjoni bejn il-benefiċjarji fi Stati Membri differenti, jenħtieġ li jiddaħħlu ċerti regoli ġenerali dwar il-kundizzjonalità, u dwar kontrolli u penali marbutin man-nuqqas ta’ konformità fil-livell tal-Unjoni.

(67) Sabiex ikun żgurat li l-Istati Membri jinfurzaw il-kondizzjonalità b’mod armonizzat, jeħtieġ li tiġi prevista rata minima ta’ kontroll fil-livell tal-Unjoni, filwaqt li l-organizzazzjoni tal-korpi kompetenti ta’ kontroll u tal-kontrolli jenħtieġ li titħalla f’idejn l-Istati Membri.

(68) Filwaqt li jenħtieġ li l-Istati Membri jitħallew jistabbilixxu d-dettalji tal-penali, jenħtieġ li dawk il-penali jkunu proporzjonati, effettivi u dissważivi u jkunu mingħajr preġudizzju għal penali oħrajn stabbiliti skont il-liġi nazzjonali jew skont id-dritt tal-Unjoni. Sabiex jiġu żgurati l-proporzjonalità, l-effettività u l-effett dissważiv tal-penali, huwa xieraq li jiġu stabbiliti r-regoli għall-applikazzjoni u għall-kalkolu ta’ dawn il-penali. B’kont meħud tas-sentenza tal-Qorti tal-Ġustizzja tal-Unjoni Ewropea (‘Qorti tal-Ġustizzja’)fil-Kawża C-361/19 (18), biex tiġi żgurata r-rabta bejn l-imġiba tal-bidwi u l-penali, jenħtieġ li jiġi stabbilit li, bħala regola ġenerali, il-penali jenħtieġ li tiġi kkalkulata abbażi tal-pagamenti mogħtija jew li għandhom jingħataw fis-sena kalendarja li fiha jkun seħħ in-nuqqas ta’ konformità. Madankollu, fejn in-natura tas-sejba ma tagħmilhiex possibbli li tiġi stabbilita s-sena li fiha jkun seħħ in-nuqqas ta’ konformità, sabiex tiġi żgurata l-effettività tas-sistema tal-penali, jeħtieġ li jiġi stabbilit li, għal dawn il-każijiet, il- penali jenħtieġ li tiġi kkalkulata abbażi tal-pagamenti mogħtija jew li għandhom jingħataw fis-sena kalendarja li fiha jkun instab in-nuqqas ta’ konformità. Jenħtieġ li tali rati minimi jiġu applikati mill-Istati Membri skont il-gravità, l-estremità, it-tul ta’ żmien jew l-okkorrenza mill-ġdid u l-intenzjonalità tan-nuqqas ta’ konformità li jkun instab.. Sabiex ikun żgurat li l-penali jkunu proporzjonati, jenħtieġ li l-Istati Membri jipprevedu li tiġi applikata l-ebda penali fejn in-nuqqas ta’ konformità ma jkollu ebda konsegwenza jew ikollu konsegwenzi insinifikanti għall-kisba tal-objettiv tal-istandard jew ir-rekwiżit ikkonċernat, u jistabbilixxu mekkaniżmu ta’ sensibilizzazzjoni biex jiżguraw li l-benefiċjarji jkunu infurmati dwar in-nuqqasijiet ta’ konformità misjuba u l-azzjonijiet possibbli ta’ rimedju li għandhom jittieħdu..

(69) Jenħtieġ li l-mekkaniżmu ta’ kondizzjonalità soċjali jkun ibbażat fuq il-proċeduri ta’ infurzar li jitwettqu mill-awtoritajiet tal-infurzar kompetenti jew mill-korpi responsabbli mill-kontrolli fuq il-kundizzjonijiet tax-xogħol u tal-impjieg u mill-istandards tax-xogħol applikabbli. Tali proċeduri ta’ infurzar jistgħu jieħdu diversi forom skont is-sistema nazzjonali. Jenħtieġ li l-eżitu tal-kontrolli u tal-proċedura ta’ infurzar jintbagħat lill-aġenziji tal-pagamenti flimkien ma’ valutazzjoni kklassifikata tal-gravità tal-ksur tal-leġiżlazzjoni rilevanti.

(70) Meta l-mekkaniżmu tal-kondizzjonalità soċjali jiġi applikat fil-Pjanijiet Strateġiċi tal-PAK u fil-ftehimiet rispettivi bejn l-aġenziji tal-pagamenti u l-awtoritajiet jew il-korpi responsabbli għall-infurzar tal-leġiżlazzjoni soċjali u tal-impjiegi u l-istandards tax-xogħol applikabbli, jenħtieġ li tingħata attenzjoni kbira biex tiġi rispettata l-awtonomija ta’ dawk l-awtoritajiet jew il-korpi u l-mod speċifiku li bih il-leġiżlazzjoni soċjali u tal-impjiegi u l-istandards tax-xogħol applikabbli jiġu implimentati u infurzati f’kull Stat Membru. Jenħtieġ li l-mekkaniżmu jibqa’ indipendenti mill-mudell soċjali partikolari ta’ kull Stat Membru u ma jaffettwax il-funzjonament tiegħu, u jenħtieġ li ma jaffettwa bl-ebda mod l-indipendenza tal-ġudikatura. Għal dak il-għan, jenħtieġ li, minn naħa waħda, tiġi żgurata separazzjoni ċara tar-responsabbiltajiet bejn l-awtoritajiet jew il-korpi responsabbli għal-infurzar tal-leġiżlazzjoni soċjali u tal-impjiegi dwar l-impjiegi u dik soċjali u l-istandards tax-xogħol applikabbli u, min-naħa l-oħra, l-aġenziji tal-pagamenti agrikoli, fejn ir-rwol ta’ dawn tal-aħħar ikun l-eżekuzzjoni tal-pagamenti u l-applikazzjoni tal-penali. Jenħtieġ li jiġu rispettati bis-sħiħ l-awtonomija tas-sħab soċjali kif ukoll id-dritt tagħhom li jinnegozjaw u jikkonkludu ftehimiet kollettivi. Jenħtieġ li l-awtonomija tagħhom tiġi rispettata wkoll fejn is-sħab soċjali jkollhom ir-responsabbiltà li jwettqu kontrolli fuq il-kondizzjonijiet tax-xogħol.

(71) Sabiex ikun żgurat li l-Kummissjoni u l-Istati Membri jikkooperaw b’mod armonjuż bejniethom b’rabta mal-finanzjament tan-nefqa tal-PAK u, b’mod partikolari, sabiex il-Kummissjoni tkun tista’ timmonitorja l-ġestjoni finanzjarja tal-Istati Membri u tapprova l-kontijiet tal-aġenziji tal-pagamenti akkreditati, jeħtieġ li l-Istati Membri jżommu ċerta informazzjoni u jibagħtuha lill-Kummissjoni.

(72) Għall-finijiet tal-ġbir tad-data li trid tintbagħat lill-Kummissjoni, u sabiex il-Kummissjoni jkun jista’ jkollha aċċess sħiħ u immedjat għad-data dwar in-nefqa kemm b’mod elettroniku u kemm f’forma stampata, jeħtieġ li jiġu stabbiliti regoli adattati dwar il-preżentazzjoni u t-trażmissjoni tad-data, fosthom regoli dwar il-limiti taż-żmien.

(73) Minħabba li l-applikazzjoni tas-sistemi nazzjonali ta’ kontroll u tal-approvazzjoni tal-konformità tista’ taffettwa d-data personali jew informazzjoni kummerċjali sensittiva, jenħtieġ li l-Istati Membri u l-Kummissjoni jiżguraw il-kunfidenzjalità tal-informazzjoni li jirċievu f’dak il-kuntest.

(74) Fl-interess ta’ ġestjoni finanzjarja tajba tal-baġit tal-Unjoni u tal-imparzjalità tat-trattament kemm fil-livell tal-Istati Membri kif ukoll fil-livell tal-benefiċjarji, jenħtieġ li jiġu stabbiliti regoli dwar l-użu tal-euro.

(75) Ir-rata tal-kambju tal-euro fil-munita nazzjonali tista’ tvarja fil-perijodu li matulu titwettaq operazzjoni. Għalhekk, jenħtieġ li r-rata li tapplika għall-ammonti kkonċernati tiġi stabbilita billi jitqies l-avveniment li permezz tiegħu jkun inkiseb l-għan ekonomiku tal-operazzjoni. Jenħtieġ li r-rata tal-kambju applikata tkun dik tad-data li fiha jseħħ dan l-avveniment. Jeħtieġ li dak l-avveniment operattiv jiġi speċifikat jew li titneħħa l-applikazzjoni tiegħu, filwaqt li jitħarsu ċerti kriterji, b’mod partikolari dawk marbutin mal-ħeffa li biha jgħaddi ċ-ċaqliq tal-muniti. Jenħtieġ li jiġu stabbiliti regoli speċjali biex jiġu ttrattati sitwazzjonijiet monetarji eċċezzjonali li jinqalgħu jew fl-Unjoni jew fis-suq dinji u li jkunu jeħtieġu azzjoni immedjata biex ikun żgurat li l-arranġamenti stabbiliti skont il-PAK jaħdmu b’mod effettiv.

(76) Jenħtieġ li l-Istati Membri li ma jkunux adottaw l-euro jkollhom l-għażla li jagħmlu l-pagamenti għan-nefqa li tkun ġejja mil-leġiżlazzjoni dwar il-PAK f’euro minflok fil-munita nazzjonali. Hemm bżonn ta’ regoli speċifiċi biex ikun żgurat li din l-għażla ma twassalx għal xi vantaġġ mhux iġġustifikat għall-partijiet li jkunu qed jagħmlu jew li jkunu qed jirċievu l-pagamenti.

(77) Għall-ġbir tad-data personali min-naħa tal-Istati Membri u tal-Kummissjoni sabiex iwettqu l-obbligi rispettivi tagħhom ta’ ġestjoni, ta’ kontroll, ta’ awditjar, ta’ monitoraġġ u ta’ evalwazzjoni skont dan ir-Regolament, jenħtieġ li japplika d-dritt tal-Unjoni dwar il-protezzjoni tal-individwi fir-rigward tal-ipproċessar tad-data personali u dwar il-moviment liberu tat-tali data, b’mod partikolari r-Regolamenti (UE) 2016/679 (19) u (UE) 2018/1725 (20) tal-Parlament Ewropew u tal-Kunsill.

(78) Il-pubblikazzjoni tal-ismijiet tal-benefiċjarji tal-FAEG u l-FAEŻR tipprovdi mezz kif jissaħħaħ il-kontroll pubbliku tal-użu ta’ dawk il-fondi u hija meħtieġa sabiex ikun żgurat livell xieraq ta’ ħarsien tal-interessi finanzjarji tal-Unjoni. Dan jinkiseb parzjalment mill-effett preventiv u dissważiv tat-tali pubblikazzjoni, parzjalment billi l-benefiċjarji individwali jiġu skoraġġuti milli jaġixxu b’mod irregolari u parzjalment ukoll billi tissaħħaħ ir-responsabbiltà personali tal-bdiewa għall-użu tal-fondi pubbliċi li jirċievu. Il-pubblikazzjoni tal-informazzjoni rilevanti hija konsistenti mal-każistika reċenti tal-Qorti tal-Ġustizzja u wkoll mal-approċċ kif stabbilit fir-Regolament Finanzjarju.

(79) F’dak il-kuntest, jenħtieġ li jiġi rrikonoxxut kif xieraq ir-rwol li taqdi s-soċjetà ċivili, fost l-oħrajn permezz tal-mezzi tax-xandir u tal-organizzazzjonijiet mhux governattivi u tal-kontribut tagħhom għat-tisħiħ tal-qafas ta’ kontroll tal-amministrazzjonijiet kontra l-frodi u kontra kull użu ħażin tal-fondi pubbliċi.

(80) Ir-Regolament (UE) 2021/1060 tal-Parlament Ewropew u tal-Kunsill (21) jistabbilixxi regoli li jipprevedu t-trasparenza fl-implimentazzjoni tal-fondi strutturali u ta’ investiment Ewropej u fil-komunikazzjoni tal-programmi skont dawk il-fondi. Sabiex tkun żgurata l-koerenza, jenħtieġ li jiġi previst li dawk ir-regoli japplikaw ukoll għall-benefiċjarji tal-interventi tal-FAEG u tal-FAEŻR, meta dan ikun rilevanti.

(81) Jekk irid jintlaħaq l-għan li jkun hemm kontroll pubbliku tal-użu tal-flus mill-FAEG u l-FAEŻR trid titqiegħed għad-dispożizzjoni tal-pubbliku ċerta informazzjoni dwar il-benefiċjarji. Jenħtieġ li dik l-informazzjoni tinkludi data dwar l-identità tal-benefiċjarju, l-ammont li jkun ingħata, il-fond li minnu jkun ingħata, kif ukoll l-għan u l-objettiv speċifiku tal-operazzjoni kkonċernata. Jenħtieġ li dik l-informazzjoni tiġi ppubblikata b’tali mod li toħloq l-inqas interferenza possibbli mad-dritt tal-benefiċjarji li titħares il-ħajja privata tagħhom u li titħares id-data personali tagħhom. Dawk iż-żewġ drittijiet huma rikonoxxuti fl-Artikoli 7 u 8 tal-Karta tad-Drittijiet Fundamentali tal-Unjoni Ewropea.

(82) Meta titqies il-ħtieġa li jkun hemm aktar trasparenza fir-rigward tad-distribuzzjoni tal-fondi għall-PAK mill-FAEG u tal-FAEŻR, inkluż fir-rigward tas-sjieda marbuta mal-benefiċjarji tal-PAK, jenħtieġ li l-lista tal-benefiċjarji tal-fondi tal-PAK, ippubblikata ex-post mill-Istat Membru, tippermetti wkoll l-identifikazzjoni ta’ gruppi ta’ impriżi. Din tikkontribwixxi b’mod sinifikanti għall-monitoraġġ tal-istrutturi ta’ sjieda u tiffaċilita l-investigazzjoni ta’ użu ħażin potenzjali tal-fondi tal-Unjoni, kunflitti ta’ interess u korruzzjoni.

(83) Il-pubblikazzjoni ta’ dettalji dwar l-operazzjoni li tintitola lill-bidwi jirċievi l-għajnuna u dwar l-għan u l-objettiv speċifiku tal-għajnuna tipprovdi informazzjoni konkreta lill-pubbliku dwar l-attività ssussidjata u dwar l-għan li għalih tkun ingħatat l-għajnuna. L-għoti tat-tali sorveljanza lill-pubbliku jkollu effett preventiv u dissważiv u jgħin biex jitħarsu l-interessi finanzjarji tal-Unjoni.

(84) Il-pubblikazzjoni tat-tali informazzjoni flimkien mal-informazzjoni ġenerali prevista f’dan ir-Regolament ittejjeb it-trasparenza b’rabta mal-użu tal-fondi tal-Unjoni fil-PAK, u b’hekk tikkontribwixxi għall-viżibbiltà ta’ dik il-politika u għal fehim aħjar tagħha. Dan jippermetti liċ-ċittadini jieħdu sehem iktar mill-qrib fil-proċess tat-teħid tad-deċiżjonijiet u jużgura li l-amministrazzjoni tkun tgawdi minn iktar leġittimità u tkun iktar effettiva u iktar responsabbli fil-konfront taċ-ċittadini. Dan jagħti wkoll liċ-ċittadini eżempji konkreti tal-forniment ta’ “beni pubbliċi” permezz tal-biedja, u b’hekk isostni l-leġittimità tal-għajnuna nazzjonali u mill-Unjoni għas-settur agrikolu.

(85) Għaldaqstant, il-fatt li tiġi prevista l-pubblikazzjoni ġenerali tal-informazzjoni rilevanti ma jmurx lil hinn minn dak li huwa meħtieġ f’soċjetà demokratika fid-dawl tal-ħtieġa li jitħarsu l-interessi finanzjarji tal-Unjoni, kif ukoll tal-għan ġenerali tas-sorveljanza pubblika tal-użu tal-flus mill-FAEG u l-FAEŻR.

(86) Sabiex ikun hemm konformità mar-rekwiżiti dwar il-protezzjoni tad-data, jenħtieġ li l-benefiċjarji tal-FAEG u l-FAEŻR jiġu infurmati dwar il-pubblikazzjoni tad-data tagħhom qabel ma sseħħ dik il-pubblikazzjoni. Jenħtieġ li huma jiġu infurmati wkoll li dik id-data tista’ tiġi pproċessata mill-korpi tal-awditjar u tal-investigazzjoni tal-Unjoni u tal-Istati Membri sabiex jiġu ssalvagwardjati l-interessi finanzjarji tal-Unjoni. Barra minn hekk, jenħtieġ li l-benefiċjarji jiġu infurmati dwar id-drittijiet tagħhom skont ir-Regolament (UE) 2016/679 u dwar il-proċeduri li japplikaw biex jeżerċitaw dawn id-drittijiet.

(87) Sabiex jiġu ssupplimentati jew emendati ċerti elementi mhux essenzjali ta’ dan ir-Regolament, jenħtieġ li s-setgħa ta’ adozzjoni tal-atti skont l-Artikolu 290 TFUE tiġi delegata lill-Kummissjoni. Huwa partikolarment importanti li l-Kummissjoni twettaq konsultazzjonijiet xierqa matul ix-xogħol tagħha ta’ tħejjija tagħha, inkluż fil-livell ta’ esperti, u li dawk il-konsultazzjonijiet jitwettqu f’konformità mal-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet (22). B’mod partikolari, biex tiġi żgurata parteċipazzjoni ugwali fit-tħejjija tal-atti delegati, il-Parlament Ewropew u l-Kunsill jirċievu d-dokumenti kollha fl-istess ħin li fih jirċevuhom l-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi tal-esperti tal-Kummissjoni li jkunu qed jittrattaw it-tħejjija tal-atti delegati.

(88) Bil-għan li jiġu żgurati t-tħaddim tajjeb tal-aġenziji tal-pagamenti u tal-korpi ta’ koordinazzjoni, il-finanzjament mill-FAEG tan-nefqa marbuta mal-intervent pubbliku u l-ġestjoni tajba tal-approprjazzjonijiet imdaħħla fil-baġit tal-Unjoni għall-FAEG, jenħtieġ li dik id-delega ta’ setgħa tikkonċerna l-kondizzjonijiet minimi għall-akkreditazzjoni tal-aġenziji tal-pagamenti u l-ħatra u l-akkreditazzjoni tal-korpi ta’ koordinazzjoni, mal-obbligi tal-aġenziji tal-pagamenti f’dak li għandu x’jaqsam mal-intervent pubbliku, mar-regoli dwar il-kontenut tar-responsabbiltajiet ta’ ġestjoni u ta’ kontroll tal-aġenziji tal-pagamenti. Barra minn hekk, sabiex tiġi żgurata l-applikazzjoni koerenti tad-dixxiplina finanzjarja fl-Istati Membri jenħtieġ li dik id-delega ta’ setgħa tkopri wkoll ir-regoli għall-kalkolu tad-dixxiplina finanzjarja li l-Istati Membri jridu japplikaw għall-bdiewa. Sabiex jiġi żgurat l-immaniġġjar xieraq tal-infiq b’intervent pubbliku, dik id-delega ta’ setgħa jenħtieġ li tkopri wkoll it-tipi ta’ miżuri li jridu jiġu ffinanzjati mill-baġit tal-Unjoni fil-kuntest tal-intervent pubbliku u mal-kondizzjonijiet għar-rimborż, mal-kundizzjonijiet tal-eliġibbiltà u mal-metodi tal-kalkolu abbażi tal-informazzjoni li l-aġenziji tal-pagamenti jkunu osservaw fir-realtà, jew ta’ rati fissi stabbiliti mill-Kummissjoni, jew ta’ ammonti b’rata fissa jew b’rata mhux fissa previsti fil-leġiżlazzjoni agrikola f’setturi speċifiċi, mal-evalwazzjoni tal-operazzjonijiet b’rabta mal-intervent pubbliku, il-miżuri li jridu jittieħdu f’każ ta’ telf jew ta’ deterjorament fil-prodotti fil-kuntest tal-intervent pubbliku, u l-istabbiliment tal-ammonti li jridu jiġu ffinanzjati.

(89) Sabiex il-Kummissjoni tkun tista’ tagħmel in-nefqa, li tkun saret qabel l-ewwel data possibbli għall-pagamenti jew wara l-aħħar data possibbli għalihom, eliġibbli għall-finanzjament tal-Unjoni, filwaqt li tillimita l-impatt finanzjarju ta’ dan, jenħtieġ li dik id-delega ta’ setgħa tkun tkopri wkoll id-derogi min-nuqqas ta’ eliġibbiltà tal-pagamenti li l-aġenziji tal-pagamenti jkunu għamlu lill-benefiċjarji qabel l-ewwel data possibbli għall-pagamenti jew wara l-aħħar data possibbli għalihom. Barra minn hekk, sabiex ikun hemm regoli u kundizzjonijiet ċari għall-Istati Membri, jenħtieġ li dik d-delega ta’ setgħa tkun tkopri r-rata ta’ sospensjoni tal-pagamenti b’rabta mal-approvazzjonijiet annwali, kif ukoll ir-rata ta’ sospensjoni tal-pagamenti u t-tul ta’ żmien ta’ tali sospensjoni u l-kondizzjoni għar-rimborż jew għat-tnaqqis ta’ dawk l-ammonti f’dak li għandu x’jaqsam mal-monitoraġġ pluriennali tal-prestazzjoni. Jenħtieġ li dik id-delega ta’ setgħa tkun tkopri wkoll l-interventi jew il-miżuri li għalihom l-Istati Membri jistgħu jagħmlu l-pagamenti bil-quddiem, bil-għan li tiġi żgurata kontinwità mar-regoli stabbiliti fir-Regolament (UE) Nru 1306/2013 u l-atti ta’ implimentazzjoni u dawk delegati rilevanti, filwaqt li jiġu rispettati l-limiti finanzjarji tal-Artikolu 11(2), il-punt (b), tar-Regolament Finanzjarju. Sabiex jitqies id-dħul miġbur mill-aġenziji tal-pagamenti għall-baġit tal-Unjoni meta jagħmlu l-pagamenti abbażi tad-dikjarazzjonijiet tan-nefqa ppreżentati mill-Istati Membri, jenħtieġ li dik id-delega ta’ setgħa tkopri wkoll il-kondizzjonijiet li bihom iridu jiġu kkumpensati ċerta tip ta’ nefqa u ċertu tip ta’ dħul fil-kuntest tal-FAEG u l-FAEŻR. Barra minn hekk, u sabiex tkun tista’ ssir id-distribuzzjoni ekwa tal-approprjazzjonijiet disponibbli bejn l-Istati Membri, jenħtieġ li dik id-delega ta’ setgħa tkun tkopri l-metodi li japplikaw għall-impenji u għall-pagament tal-ammonti f’każ li l-baġit tal-Unjoni ma jkunx ġie adottat sal-bidu tas-sena baġitarja jew f’każ li l-ammont totali tal-impenji skedati jkun jaqbeż il-limitu stabbilit fl-Artikolu 11(2) tar-Regolament Finanzjarju.

(90) Barra minn hekk, sabiex tkun żgurata l-applikazzjoni korretta u effiċjenti tad-dispożizzjonijiet marbutin mal-verifiki fuq il-post u mal-aċċess għad-dokumenti u għall-informazzjoni, jenħtieġ li dik id-delega ta’ setgħa tkun tkopri l-obbligi speċifiċi li l-Istati Membri jridu jħarsu b’rabta mal-verifiki u mal-aċċess għad-dokumenti u għall-informazzjoni, mal-kriterji għall-ġustifikazzjonijiet tal-Istati Membri u mal-kriterji u mal-metodoloġija biex jiġi applikat it-tnaqqis b’rabta mal-approvazzjoni annwali tal-prestazzjoni kif ukoll mal-kriterji u mal-metodoloġija biex jiġu applikati l-korrezzjonijiet finanzjarji fil-kuntest tal-proċedura tal-approvazzjoni tal-konformità.

(91) Meta l-ġestjoni t-tajba tas-sistema tkun titlob dan, sabiex ikun żgurat li l-verifiki jitwettqu b’mod korrett u effiċjenti u li l-kondizzjonijiet tal-eliġibbiltà jiġu vverifikati b’mod effiċjenti, koerenti u mhux diskriminatorju u li jħares l-interessi finanzjarji tal-Unjoni, jenħtieġ ukoll li dik id-delega ta’ setgħa tkun tkopri r-regoli dwar ir-rekwiżiti addizzjonali b’rabta mal-proċeduri doganali, u b’mod partikolari ma’ dawk stabbiliti fir-Regolament (UE) Nru 952/2013 tal-Parlament Ewropew u tal-Kunsill (23) Sabiex jiġi żgurat trattament mhux diskriminatorju, ekwità u r-rispett tal-proporzjonalità meta meta tiġi ddepożitata garanzija, jenħtieġ li dik id-delega ta’ setgħa tkopri r-regoli dwar il-garanziji li jispeċifikaw il-parti responsabbli f’każ li ma jitħarisx xi obbligu, li jistabbilixxu s-sitwazzjonijiet speċifiċi li fihom l-awtorità kompetenti tista’ tneħħi r-rekwiżit li tiġi ddepożitata garanzija, il-kundizzjonijiet applikabbli għall-garanzija li trid tiġi ddepożitata u għall-garanti, il-kundizzjonijiet biex tiġi ddepożitata dik il-garanzija u biex din tiġi rrilaxxata, il-kundizzjonijiet speċifiċi marbutin mal-garanzija li tkun ġiet iddepożitata b’rabta mal-pagamenti bil-quddiem, u l-istabbiliment tal-konsegwenzi tal-ksur tal-obbligi li għalihom tkun ġiet iddepożitata garanzija.

(92) Barra minn hekk, b’rabta mas-sistema integrata, jenħtieġ li dik id-delega ta’ setgħa tkun tkopri r-regoli dwar il-valutazzjoni tal-kwalità tas-sistema għall-identifikazzjoni tal-bċejjeċ tar-raba’, tas-sistema għall-applikazzjonijiet ġeospazjali u tas-sistema ta’ monitoraġġ tal-erja u r-regoli tas-sistema għall-identifikazzjoni tal-bċejjeċ tar-raba’, is-sistema għall-identifikazzjoni tal-benefiċjarji u s-sistema għall-identifikazzjoni u għar-reġistrazzjoni tal-intitolamenti għall-pagamenti.

(93) Barra minn hekk, sabiex ikun hemm reazzjoni għall-bidliet fil-leġiżlazzjoni agrikola li tikkonċerna setturi speċifiċi u biex tkun żgurata l-effiċjenza tas-sistema ta’ kontrolli ex-post, jenħtieġ li dik id-delega ta’ setgħa tkun tkopri l-istabbiliment ta’ lista ta’ interventi li huma esklużi mill-iskrutinju tat-tranżazzjonijiet. Sabiex jiġu żgurati kondizzjonijiet ekwivalenti ta’ kompetizzjoni għall-Istati Membri u l-effettività, il-proporzjonalità u l-effett dissważiv tas-sistemi ta’ penali skont il-kundizzjonalità u l-kundizzjonalità soċjali, jenħtieġ li dik id-delega ta’ setgħa tkun tkopri regoli dettaljati dwar l-applikazzjoni u l-kalkolu ta’ tali penali.

(94) Barra minn dan, sabiex jiġi speċifikat l-avveniment operattiv jew biex dan jiġi stabbilit għal raġunijiet speċifiċi għall-organizzazzjoni tas-swieq jew għall-ammont inkwistjoni u biex tiġi evitata l-applikazzjoni ta’ rati tal-kambju differenti mill-Istati Membri li ma jkunux adottaw l-euro f’kontijiet tad-dħul riċevut jew tal-għajnuna li titħallas lill-benefiċjarji f’munita differenti mill-euro, minn naħa waħda, u fl-istabbiliment tad-dikjarazzjoni tan-nefqa li titħejja mill-aġenzija tal-pagamenti, min-naħa l-oħra, jenħtieġ li dik id-delega ta’ setgħa tkopri r-regoli dwar l-avveniment operattiv u dwar ir-rata tal-kambju li l-Istati Membri li ma jużawx l-euro jridu jużaw, dwar ir-rata tal-kambju applikabbli meta jitħejjew id-dikjarazzjonijiet tan-nefqa mill-aġenzija tal-pagamenti u meta l-operazzjonijiet tal-ħżin pubbliku jiġu rreġistrati fil-kontijiet tal-aġenzija tal-pagamenti. Sabiex jiġi evitat li prattiki monetarji eċċezzjonali li jikkonċernaw munita nazzjonali jipperikolaw l-applikazzjoni tad-dritt tal-Unjoni, jenħtieġ li dik id-delega ta’ setgħa tkopri derogi mir-regoli dwar l-użu tal-euro stabbiliti f’dan ir-Regolament.

(95) Sabiex ikun hemm tranżizzjoni bla xkiel mir-regoli stabbiliti fir-Regolament (UE) Nru 1306/2013 għal dawk stabbiliti f’dan ir-Regolament, jenħtieġ li dik id-delega ta’ setgħa tkopri l-istabbiliment ta’ dispożizzjonijiet tranżitorji.

(96) Sabiex ikunu żgurati kondizzjonijiet uniformi għall-implimentazzjoni ta’ dan ir-Regolament, jenħtieġ li l-Kummissjoni tingħata setgħat ta’ implimentazzjoni. Jenħtieġ li dawk is-setgħat jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill (24).

(97) Jenħtieġ li s-setgħat ta’ implimentazzjoni tal-Kummissjoni ikollhom x’jaqsmu mar-regoli dwar il-proċeduri għall-ħruġ, għall-irtirar u għar-reviżjoni tal-akkreditazzjoni tal-aġenziji tal-pagamenti u tal-ħatra u l-akkreditazzjoni tal-korpi ta’ koordinazzjoni, kif ukoll għas-superviżjoni tal-akkreditazzjoni tal-aġenziji tal-pagamenti; dwar l-arranġamenti u l-proċeduri għall-verifiki li jsiru b’rabta mad-dikjarazzjoni ta’ ġestjoni tal-aġenziji tal-pagamenti, kif ukoll l-istruttura u l-format tagħha; dwar il-funzjonament tal-korp ta’ koordinazzjoni u n-notifika tal-informazzjoni lill-Kummissjoni mingħand dak il-korp ta’ koordinazzjoni, dwar il-funzjonament tal-korpi taċ-ċertifikazzjoni, fosthom il-verifiki li jridu jitwettqu u l-korpi li jridu jsirulhom dawk il-verifiki, u dwar iċ-ċertifikati u r-rapporti li dawk il-korpi jridu jħejju, flimkien mad-dokumenti li jridu jintbagħtu magħhom.

(98) Jenħtieġ li s-setgħat ta’ implimentazzjoni tal-Kummissjoni jkopru wkoll: il-prinċipji tal-awditjar li fuqhom jissejsu l-opinjonijiet tal-korpi taċ-ċertifikazzjoni, fosthom valutazzjoni tar-riskji, il-kontrolli interni u l-livell tal-provi tal-awditjar li huwa meħtieġ, u l-metodi tal-awditjar li l-korpi taċ-ċertifikazzjoni jridu jużaw biex jagħtu l-opinjonijiet tagħhom, filwaqt li jqisu l-istandards internazzjonali dwar l-awditjar.

(99) Jenħtieġ li s-setgħat ta’ implimentazzjoni tal-Kummissjoni jkopru wkoll, fil-kuntest tal-proċedura tad-dixxiplina finanzjarja, l-istabbiliment tar-rata ta’ aġġustament għall-interventi fil-forma ta’ pagamenti diretti u l-adattament tagħha, kif ukoll l-ammonti ta’ approprjazzjonijiet mhux impenjati riportati skont l-Artikolu 12(2), il-punt (d) tar-Regolament Finanzjarju sabiex jiġu ffinanzjati dawk l-interventi; u fil-kuntest tal-proċedura tad-dixxiplina baġitarja, l-istabbiliment provviżorju tal-ammont tal-pagamenti u t-tqassim provviżorju tal-baġit disponibbli fost l-Istati Membri u l-istabbiliment tal-ammont totali tal-finanzjament tal-Unjoni diżaggregat skont l-Istati Membri.

(100) Jenħtieġ li s-setgħat ta’ implimentazzjoni tal-Kummissjoni jkopru wkoll l-iffissar tal-ammonti għall-finanzjament tal-miżuri ta’ intervent pubbliku, ir-regoli dwar il-finanzjament tal-akkwist, min-naħa tal-Kummissjoni, tad-data satellitari meħtieġa għas-sistema ta’ monitoraġġ tal-erja u tal-azzjonijiet li l-Kummissjoni tieħu permezz tal-applikazzjonijiet ta’ telerilevament li jintużaw għall-monitoraġġ tar-riżorsi agrikoli, il-proċedura biex il-Kummissjoni takkwista dik id-data satellitari u l-monitoraġġ tar-riżorsi agrikoli, il-qafas li jirregola l-akkwist, it-titjib u l-użu tad-data satellitari u tad-data meteoroloġika, u l-iskadenzi applikabbli.

(101) Barra minn hekk, jenħtieġ li s-setgħat ta’ implimentazzjoni tal-Kummissjoni jkopru wkoll l-istabbiliment tal-perijodi li matulhom l-aġenziji tal-pagamenti akkreditati jridu jistabbilixxu u jibagħtu lill-Kummissjoni d-dikjarazzjonijiet interim tan-nefqa marbuta mal-interventi għall-iżvilupp rurali kif ukoll ir-regoli dwar il-proċedura u arranġamenti prattiċi oħrajn għall-funzjonament tajjeb tal-mekkaniżmu tal-iskadenzi għall-pagamenti; is-sospensjoni, kif ukoll it-tneħħija tas-sospensjoni, u t-tnaqqis tal-pagamenti interim jew tal-pagamenti ta’ kull xahar lill-Istati Membri kif ukoll l-istruttura tal-pjanijiet ta’ azzjoni u l-proċedura biex dawn jiġu stabbiliti. Jenħtieġ li s-setgħat ta’ implimentazzjoni jkopru wkoll regoli ulterjuri dwar iż-żamma ta’ kontijiet separati min-naħa tal-aġenziji tal-pagamenti u l-kondizzjonijiet speċifiċi applikabbli għall-informazzjoni li trid tiddaħħal fil-kontijiet tal-aġenziji tal-pagamenti; ir-regoli li jkun hemm bżonn u li jistgħu jiġu ġġustifikati meta jkun hemm emerġenza sabiex jiġu solvuti problemi speċifiċi b’rabta mal-perijodi tal-pagamenti, mal-pagament tal-pagamenti bil-quddiem; ir-regoli dwar il-finanzjament u l-kontabbiltà tal-miżuri ta’ intervent fil-forma ta’ ħżin pubbliku u ta’ nefqa oħra ffinanzjata mill-FAEG u l-FAEŻR, u t-termini u l-kondizzjonijiet li jirregolaw l-implimentazzjoni tal-proċedura ta’ diżimpenn awtomatiku.

(102) Barra minn hekk, jenħtieġ li s-setgħat ta’ implimentazzjoni tal-Kummissjoni jkopru il-kondizzjonijiet li bihom iridu jinżammu d-dokumenti u l-informazzjoni marbutin mal-pagamenti li jkunu saru, il-proċeduri marbutin mal-obbligi ta’ kooperazzjoni li l-Istati Membri jridu jħarsu f’dak li għandu x’jaqsam mal-verifiki li trid twettaq il-Kummissjoni u mal-aċċess għall-informazzjoni; l-approvazzjoni finanzjarja annwali, fosthom ir-regoli dwar l-azzjonijiet meħtieġa għall-finijiet tal-adozzjoni u l-implimentazzjoni ta’ dawk l-atti ta’ implimentazzjoni, l-approvazzjoni annwali tal-prestazzjoni, fosthom ir-regoli dwar l-azzjonijiet meħtieġa għall-finijiet tal-adozzjoni u tal-implimentazzjoni ta’ dawk l-atti ta’ implimentazzjoni, u l-iskambju tal-informazzjoni bejn il-Kummissjoni u l-Istati Membri, il-proċeduri u l-iskadenzi li jridu jitħarsu, il-proċedura tal-konformità, fosthom ir-regoli dwar l-azzjonijiet meħtieġa għall-finijiet tal-adozzjoni u tal-implimentazzjoni ta’ dawk l-atti ta’ implimentazzjoni, l-iskambju tal-informazzjoni bejn il-Kummissjoni u l-Istati Membri, l-iskadenzi li jridu jitħarsu u l-proċedura ta’ konċiljazzjoni; regoli dwar it-tpaċija possibbli tal-ammonti li jirriżultaw mill-irkupru ta’ pagamenti mhux dovuti u l-esklużjoni tal-ammonti li jitħallsu mill-baġit tal-Unjoni mill-finanzjament tal-Unjoni u l-forom tan-notifiki u tal-komunikazzjonijiet li l-Istati Membri jridu jibagħtu lill-Kummissjoni b’rabta mal-irkupri minħabba nuqqasijiet ta’ konformità.

(103) Jenħtieġ li s-setgħat ta’ implimentazzjoni tal-Kummissjoni jkopru wkoll ir-regoli li jkollhom l-għan li jiġu applikati bl-istess mod l-obbligi tal-Istati Membri b’rabta mal-ħarsien tal-interessi finanzjarji tal-Unjoni u r-regoli meħtieġa għall-applikazzjoni uniformi tal-verifiki fl-Unjoni.

(104) Barra minn hekk, jenħtieġ li s-setgħat ta’ implimentazzjoni tal-Kummissjoni jkopru: il-forma tal-garanziji li jridu jiġu ddepożitati u l-proċedura biex dawn jiġu ddepożitati, biex dawn jiġu aċċettati u biex jinbidlu l-garanziji oriġinali; il-proċeduri biex jiġu rrilaxxati l-garanziji u n-notifika li l-Istati Membri jew il-Kummissjoni jridu jagħmlu fil-kuntest tal-garanziji.

(105) Jenħtieġ li s-setgħat ta’ implimentazzjoni tal-Kummissjoni jkopru wkoll: ir-regoli dwar il-forma u l-kontenut tar-rapporti ta’ valutazzjoni tal-kwalità tas-sistema għall-identifikazzjoni tal-bċejjeċ tar-raba’, tas-sistema għall-applikazzjonijiet ġeospazjali u tas-sistema ta’ monitoraġġ tal-erja, u dwar l-arranġamenti biex dawn jintbagħtu lill-Kummissjoni jew jitqiegħdu għad-dispożizzjoni tagħha, ir-regoli dwar l-azzjonijiet ta’ rimedju li l-Istati Membri jridu jimplimentaw b’rabta man-nuqqasijiet żvelati f’dawk is-sistemi, kif ukoll il-karatteristiċi bażiċi tas-sistema għall-applikazzjonijiet għall-għajnuna u tas-sistema ta’ monitoraġġ tal-erja, inkluż l-introduzzjoni progressiva tagħha, kif ukoll ir-regoli dwar dawn is-sistemi.

(106) Jenħtieġ li s-setgħat ta’ implimentazzjoni tal-Kummissjoni jkopru wkoll ir-regoli neċessarji għall-applikazzjoni uniformi tar-regoli dwar l-iskrutinju tad-dokumenti kummerċjali. Jenħtieġ li dawn ikopru wkoll ir-regoli marbutin mal-komunikazzjoni tal-informazzjoni min-naħa tal-Istati Membri lill-Kummissjoni u l-miżuri biex tiġi ssalvagwardjata l-applikazzjoni tad-dritt tal-Unjoni jekk prattiki monetarji eċċezzjonali marbutin mal-munita nazzjonali x’aktarx ikunu ser jheddu din l-applikazzjoni.

(107) Barra minn hekk, jenħtieġ li s-setgħat ta’ implimentazzjoni tal-Kummissjoni jkopru r-regoli dwar il-forma u l-iskeda taż-żmien tal-pubblikazzjoni tal-benefiċjarji tal-FAEG u l-FAEŻR, l-applikazzjoni uniformi tal-obbligu li l-benefiċjarji jiġu infurmati li d-data li tikkonċernhom ser tiġi ppubblikata, u l-kooperazzjoni bejn il-Kummissjoni u l-Istati Membri fil-kuntest tal-pubblikazzjoni tal-benefiċjarji tal-FAEG u l-FAEŻR.

(108) Għall-adozzjoni ta’ ċerti atti ta’ implimentazzjoni jenħtieġ li tintuża l-proċedura konsultattiva. F’dak li għandu x’jaqsam ma’ atti ta’ implimentazzjoni li jinvolvu l-kalkolu tal-ammonti mill-Kummissjoni, il-proċedura konsultattiva tippermetti lill-Kummissjoni tkun responsabbli għalkollox għall-ġestjoni tal-baġit u għandha l-għan li żżid l-effiċjenza, il-prevedibbiltà u l-ħeffa meta jkunu qed jitħarsu l-limiti taż-żmien u l-proċeduri baġitarji. F’dak li għandu x’jaqsam ma’ atti ta’ implimentazzjoni marbutin mal-pagamenti li jsiru lill-Istati Membri u mat-tħaddim tal-proċedura tal-approvazzjoni tal-kontijiet u tal-approvazzjoni annwali tal-prestazzjoni, il-proċedura konsultattiva tippermetti lill-Kummissjoni tkun responsabbli għalkollox għall-ġestjoni tal-baġit u għall-verifika tal-kontijiet annwali tal-aġenziji nazzjonali tal-pagamenti bil-għan li taċċetta t-tali kontijiet jew, fil-każ ta’ nefqa li ma tkunx saret skont ir-regoli tal-Unjoni, li teskludi t-tali nefqa mill-finanzjament tal-Unjoni. Għall-adozzjoni tal-atti ta’ implimentazzjoni l-oħrajn jenħtieġ li tintuża l-proċedura ta’ eżami.

(109) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, jenħtieġ li l-Kummissjoni tingħata setgħat ta’ implimentazzjoni mingħajr ma jiġi applikat ir-Regolament (UE) Nru 182/2011 dwar l-istabbiliment tal-bilanċ nett disponibbli għan-nefqa tal-FAEG, l-istabbiliment tal-pagamenti ta’ kull xahar li jenħtieġ li tagħmel abbażi tad-dikjarazzjoni tan-nefqa li jibagħtulha l-Istati Membri u l-istabbiliment tal-pagamenti jew it-tnaqqis supplimentari fil-kuntest tal-proċedura tal-pagamenti ta’ kull xahar.

(110) Għalhekk jenħtieġ li r-Regolament (UE) Nru 1306/2013 jitħassar.

(111) Minħabba li l-għanijiet ta’ dan ir-Regolament ma jistgħux jintlaħqu b’mod suffiċjenti mill-Istati Membri minħabba r-rabtiet bejn dan ir-Regolament u l-istrumenti l-oħrajn tal-PAK u minħabba l-limiti fuq ir-riżorsi finanzjarji tal-Istati Membri iżda jistgħu jintlaħqu aħjar fil-livell tal-Unjoni minħabba l-garanzija pluriennali ta’ finanzjament mill-Unjoni u billi l-attenzjoni titpoġġa fuq il-prijoritajiet tal-Unjoni, l-Unjoni tista’ tadotta miżuri skont il-prinċipju tas-sussidjarjetà kif stabbilit fl-Artikolu 5 TUE. Skont il-prinċipju tal-proporzjonalità kif stabbilit f’dak l-Artikolu, dan ir-Regolament ma jmurx lil hinn minn dak li hu meħtieġ biex jintlaħqu dawk l-għanijiet,

(112) Sabiex tiġi żgurata l-implimentazzjoni bla xkiel tal-miżuri previsti u bħala kwistjoni ta’ urġenza, dan ir-Regolament jenħtieġ li jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali tal-Unjoni Ewropea,

ADOTTAW DAN IR-REGOLAMENT:

TITOLU I

KAMP TA’ APPLIKAZZJONI U DEFINIZZJONIJIET

Artikolu 1 Kamp ta’ applikazzjoni Dan ir-Regolament jistabbilixxi r-regoli dwar il-finanzjament, il-ġestjoni u l-monitoraġġ tal-politika agrikola komuni (PAK) u b’mod partikolari, dwar: (a) il-finanzjament tan-nefqa skont il-PAK; (b) is-sistemi ta’ ġestjoni u ta’ kontroll li l-Istati Membri jridu jdaħħlu fis-seħħ; (c) il-proċeduri tal-approvazzjoni u tal-konformità.

Artikolu 2 Definizzjonijiet Għall-finijiet ta’ dan ir-Regolament, japplikaw id-definizzjonijiet li ġejjin: (a) “irregolarità” tfisser irregolarità skont it-tifsira tal-Artikolu 1(2) tar-Regolament (KE, Euratom) Nru 2988/95; (b) “sistemi ta’ governanza” tfisser il-korpi ta’ governanza msemmijin fit-Titolu II, il-Kapitolu II, ta’ dan ir-Regolament u r-rekwiżiti bażiċi tal-Unjoni, fosthom l-obbligi tal-Istati Membri fir-rigward tal-ħarsien effettiv tal-interessi finanzjarji tal-Unjoni msemmi fl-Artikolu 59 ta’ dan ir-Regolament kif ukoll l-implementazzjoni, f’konformità mal-Artikolu 9 tar-Regolament (UE) 2021/2115, tal-Pjanijiet Strateġiċi tal-PAK tagħhom kif approvati mill-Kummissjoni u s-sistema tar-rappurtar stabbilita għall-għanijiet tar-rapport annwali dwar il-prestazzjoni li jissemma fl-Artikolu 134 ta’ dak ir-Regolament; (c) “rekwiżiti bażiċi tal-Unjoni” tfisser ir-rekwiżiti stabbiliti fir-Regolament (UE) 2021/2115, f’dan ir-Regolament, fir-Regolament Finanzjarju u fid-Direttiva 2014/24/UE tal-Parlament Ewropew u tal-Kunsill (25); (d) “nuqqasijiet serji fil-funzjonament tajjeb tas-sistemi ta’ governanza” tfisser l-eżistenza ta’ dgħufija sistemika, b’kont meħud tar-rikorrenza, il-gravità u l-effett kompromettenti tagħha fuq id-dikjarazzjoni tan-nefqa korretta, ir-rappurtar dwar il-prestazzjoni, jew ir-rispett tad-dritt tal-Unjoni; (e) “indikatur tal-output” tfisser indikatur tal-output kif imsemmi fl-Artikolu 7(1), il-punt (a), tar-Regolament (UE) 2021/2115; (f) “indikatur tar-riżultati” tfisser indikatur tar-riżultati kif imsemmi fl-Artikolu 7(1), il-punt (b), tar-Regolament (UE) 2021/2115; (g) “pjan ta’ azzjoni” tfisser, għall-finijiet tal-Artikoli 41 u 42 ta’ dan ir-Regolament, pjan stabbilit minn Stat Membru, fuq talba tal-Kummissjoni u f’konsultazzjoni magħha, fil-każ li jiġu identifikati nuqqasijiet serji fil-funzjonament tajjeb tas-sistemi ta’ governanza ta’ dak l-Istat Membru jew fiċ-ċirkostanzi msemmija fl-Artikolu 135 tar-Regolament (UE) 2021/2115, li jkun fih l-azzjonijiet ta’ rimedju meħtieġa u l-perijodu ta’ żmien rilevanti għall-implimentazzjoni tiegħu, f’konformità mal-Artikoli 41 u 42 ta’ dan ir-Regolament.

Artikolu 3 Eżenzjonijiet f’każijiet ta’ forza maġġuri u f’ċirkostanzi eċċezzjonali 1. Għall-finijiet tal-finanzjament, il-ġestjoni u l-monitoraġġ tal-PAK, “forza maġġuri” u “ċirkostanzi eċċezzjonali” jistgħu, b’mod partikolari, jiġu rrikonoxxuti fil-każijiet li ġejjin: (a) diżastru naturali kbir jew avveniment meteoroloġiku kbir li jolqot serjament lill-azjenda;; (b) il-qerda aċċidentali tal-bini li fih jinżammu l-bhejjem fl-azjenda; (c) marda epiżootika, it-tifqigħa ta’ marda tal-pjanti jew il-preżenza ta’ pest tal-pjanti li tolqot lill-bhejjem kollha jew lill-għelejjel kollha tal-benefiċjarju jew lil parti minnhom; (d) l-esproprjazzjoni tal-azjenda kollha jew ta’ parti kbira minnha jekk dik l-esproprjazzjoni ma setgħetx tiġi antiċipata fid-data meta tkun saret l-applikazzjoni; (e) il-mewt tal-benefiċjarju; (f) inkapaċità professjonali fit-tul tal-benefiċjarju. 2. Fejn diżastru naturali kbir jew avveniment meteoroloġiku kbir kif imsemmi fil- paragrafu 1, il-punt (a), jolqot serjament żona ddeterminata sew, l-Istat Membru kkonċernat jista’ jqis dik iż-żona kollha bħala milquta serjament minn dak id-diżastru jew l-avveniment.

TITOLU II

DISPOŻIZZJONIJIET ĠENERALI DWAR IL-FONDI AGRIKOLI

KAPITOLU I

Fondi agrikoli

Artikolu 4 Fondi li jiffinanzjaw in-nefqa agrikola Id-diversi interventi u miżuri fil-kuntest tal-PAK għandhom jiġu ffinanzjati mill-baġit ġenerali tal-Unjoni (il-baġit tal-Unjoni) permezz tal-Fondi li ġejjin: (a) il-Fond Agrikolu Ewropew ta’ Garanzija (“FAEG”); (b) il-Fond Agrikolu Ewropew għall-Iżvilupp Rurali (“FAEŻR”).

Artikolu 5 Infiq tal-FAEG 1. Il-FAEG għandu jiġi implimentat jew skont ġestjoni kondiviża bejn l-Istati Membri u l-Unjoni f’konformità mal-paragrafu 2, jew skont ġestjoni diretta f’konformità mal-paragrafu 3. 2. Il-FAEG għandu jiffinanzja n-nefqa li ġejja skont ġestjoni kondiviża: (a) il-miżuri li jirregolaw jew li jappoġġaw lis-swieq agrikoli, kif stabbilit fir-Regolament (UE) Nru 1308/2013 tal-Parlament Ewropew u tal-Kunsill (26); (b) il-kontribuzzjoni finanzjarja tal-Unjoni għall-interventi f’ċerti setturi kif imsemmi fit-Titolu III, il-Kapitolu III, tar-Regolament (UE) 2021/2115; (c) interventi fil-forma ta’ pagamenti diretti lill-bdiewa skont il-Pjan Strateġiku tal-PAK imsemmija fl-Artikolu 16 tar-Regolament (UE) 2021/2115; (d) il-kontribuzzjoni finanzjarja tal-Unjoni għall-miżuri ta’ informazzjoni u ta’ promozzjoni għall-prodotti agrikoli fis-suq intern tal-Unjoni u f’pajjiżi terzi li jieħdu l-Istati Membri u li jintgħażlu mill-Kummissjoni; (e) il-kontribuzzjoni finanzjarja tal-Unjoni għall-miżuri speċifiċi għall-agrikoltura fir-reġjuni ultraperiferiċi tal-Unjoni stabbiliti fir-Regolament (UE) Nru 228/2013 u għall-miżuri speċifiċi għall-agrikoltura favur il-gżejjer minuri fil-Baħar Eġew stabbiliti fir-Regolament (UE) Nru 229/2013. 3. Il-FAEG għandu jiffinanzja n-nefqa li ġejja skont ġestjoni diretta: (a) il-promozzjoni tal-prodotti agrikoli jew direttament min-naħa tal-Kummissjoni jew permezz ta’ organizzazzjonijiet internazzjonali; (b) il-miżuri li jittieħdu f’konformità mad-dritt tal-Unjoni sabiex jiġu żgurati l-konservazzjoni, il-karatterizzazzjoni, il-ġbir u l-użu tar-riżorsi ġenetiċi fl-agrikoltura; (c) l-istabbiliment u ż-żamma tas-sistemi ta’ informazzjoni dwar il-kontabilità agrikola; (d) is-sistemi ta’ stħarriġ agrikolu, inkluż l-istħarriġ dwar l-istruttura tal-azjendi agrikoli.

Artikolu 6 Infiq tal-FAEŻR Il-FAEŻR għandu jiġi implimentat skont ġestjoni kondiviża bejn l-Istati Membri u l-Unjoni. Huwa għandu jiffinanzja l-kontribuzzjoni finanzjarja tal-Unjoni għall-interventi għall- iżvilupp rurali msemmija fit- Titolu III, il-Kapitolu IV, tar-Regolament (UE) 2021/2115 kif speċifikat fil-Pjanijiet Strateġiċi tal-PAK u għall-azzjonijiet imsemmija fl-Artikolu 125 ta’ dak ir-Regolament.

Artikolu 7 Infiq ieħor, inkluż l-assistenza teknika Fuq inizjattiva tal-Kummissjoni jew f’isimha, il- FAEG u FAEŻR jistgħu jiffinanzjaw b’mod dirett l-attivitajiet ta’ tħejjija, ta’ monitoraġġ, ta’ amministrazzjoni u ta’ appoġġ tekniku, u l-evalwazzjoni, l-awditjar u l-ispezzjoni meħtieġa biex tiġi implimentata l-PAK. Dawn għandhom jinkludu, b’mod partikolari: (a) il-miżuri meħtieġa għall-analiżi, il-ġestjoni, il-monitoraġġ, l-iskambju tal-informazzjoni u l-implimentazzjoni tal-PAK, fosthom il-valutazzjoni tiegħu, il-prestazzjoni ambjentali u l-progress lejn il-miri tal-Unjoni, kif ukoll miżuri marbutin mal-implimentazzjoni tas-sistemi ta’ kontroll u mal-assistenza teknika u amministrattiva; (b) l-akkwist, min-naħa tal-Kummissjoni, tad-data satellitari meħtieġa għas-sistema ta’ monitoraġġ tal-erja skont l-Artikolu 24; (c) l-azzjonijiet li l-Kummissjoni tieħu permezz tal-applikazzjonijiet ta’ telerilevament li jintużaw għall-monitoraġġ tar-riżorsi agrikoli skont l-Artikolu 25; (d) il-miżuri meħtieġa biex jinżammu u jiġu żviluppati metodi u mezzi tekniċi għall-informazzjoni, l-interkonnessjoni, il-monitoraġġ u l-kontroll tal-ġestjoni finanzjarja tal-fondi li jintużaw biex tiġi ffinanzjata l-PAK; (e) l-għoti ta’ informazzjoni dwar il-PAK f’konformità mal-Artikolu 46; (f) l-istudji dwar il-PAK u l-evalwazzjoni tal-miżuri ffinanzjati mill-FAEG u FAEŻR, inkluż it-titjib tal-metodi ta’ evalwazzjoni u l-iskambju tal-informazzjoni dwar l-aħjar prattiki fil-kuntest tal-PAK u konsultazzjonijiet mal-partijiet ikkonċernati rilevanti, kif ukoll l-istudji li jsiru flimkien mal-Bank Ewropew tal-Investiment (il-BEI); (g) meta dan ikun rilevanti, il-kontribuzzjoni għall-aġenziji eżekuttivi stabbiliti skont ir-Regolament tal-Kunsill (KE) Nru 58/2003 (27) u jwettqu kompiti marbutin mal-PAK; (h) il-kontribuzzjoni għall-miżuri marbutin mat-tixrid tal-informazzjoni, is-sensibilizzazzjoni, il-promozzjoni tal-kooperazzjoni u l-iskambju tal-esperjenzi mal-partijiet ikkonċernati rilevanti fil-livell tal-Unjoni, u li jittieħdu fil-kuntest tal-interventi għall-iżvilupp rurali, inkluż in-networking tal-partijiet ikkonċernati; (i) in-networks tat-teknoloġija tal-informazzjoni li jiffukaw fuq l-ipproċessar u l-iskambju tal-informazzjoni, inkluż is-sistemi tat-teknoloġija tal-informazzjoni korporattiva meħtieġa b’rabta mal-ġestjoni tal-PAK; (j) il-miżuri meħtieġa għall-iżvilupp, ir-reġistrazzjoni u l-ħarsien tal-logos fil-qafas tal-iskemi tal-kwalità tal-Unjoni f’konformità mal-Artikolu 44(2) tar-Regolament (UE) Nru 1151/2012 tal-Parlament Ewropew u tal-Kunsill (28) u biex jitħarsu d-drittijiet tal-proprjetà intellettwali marbutin magħhom, kif ukoll l-iżviluppi meħtieġa fil-qasam tat-teknoloġija tal-informazzjoni (IT).

KAPITOLU II

Korpi ta’ governanza

Artikolu 8 Awtorità kompetenti 1. Kull Stat Membru għandu jaħtar awtorità fuq livell ministerjali li tkun responsabbli: (a) għall-ħruġ, għar-reviżjoni u għall-irtirar tal-akkreditazzjoni tal-aġenziji tal-pagamenti msemmija fl-Artikolu 9(2); (b) għall-ħatra tal-korp ta’ koordinazzjoni msemmi fl-Artikolu 10 u għall-ħruġ, għar-reviżjoni u għall-irtirar tal-akkreditazzjoni tiegħu; (c) għall-ħatra u għall-irtirar tal-ħatra ta’ korp taċ-ċertifikazzjoni kif imsemmi fl-Artikolu 12, filwaqt li jiżgura li jkun hemm dejjem maħtur korp taċ-ċertifikazzjoni; (d) għat-twettiq tal-kompiti li huma assenjati lill-awtorità kompetenti skont dan il-Kapitolu. 2. Abbażi ta’ eżami tal-kondizzjonijiet minimi li l-Kummissjoni għandha tadotta skont l-Artikolu 11(1),il-punt (a), l-awtorità kompetenti għandha, permezz ta’ att formali, tiddeċiedi dwar il-ħruġ jew, wara reviżjoni, l-irtirar tal-akkreditazzjoni tal-aġenzija tal-pagamenti u dwar il-ħatra u l-akkreditazzjoni u l-irtirar tal-akkreditazzjoni talkorp ta’ koordinazzjoni. 3. L-awtorità kompetenti għandha, permezz ta’ att formali, tiddeċiedi dwar il-ħatra, u l-irtirar tal-ħatra, tal-korp taċ-ċertifikazzjoni, filwaqt li tiżgura li jkun hemm dejjem maħtur korp taċ-ċertifikazzjoni. 4. L-awtorità kompetenti għandha tinforma lill-Kummissjoni mingħajr dewmien dwar l-akkreditazzjonijiet u l-irtirar tal-akkreditazzjonijiet kollha tal-aġenzija tal-pagamenti u dwar il-ħatra u l-akkreditazzjoni u l-irtirar ta’ akkreditazzjoni tal-korp ta’ koordinazzjoni, kif ukoll dwar il-ħatra u l-irtirar tal-ħatra, tal-korp taċ-ċertifikazzjoni..

Artikolu 9 Aġenziji tal-pagamenti 1. L-aġenziji tal-pagamenti għandhom ikunu dipartimenti jew korpi tal-Istati Membri u, jekk ikun applikabbli, tar-reġjuni tagħhom li jkunu responsabbli għall-ġestjoni u għall-kontroll tan-nefqa msemmija fl-Artikolu 5(2) u fl-Artikolu 6. Ħlief għat-twettiq tal-pagamenti, l-aġenziji tal-pagamenti jistgħu jiddelegaw it-twettiq tal-kompiti msemmija fl-ewwel subparagrafu. 2. L-Istati Membri għandhom jakkreditaw bħala aġenziji tal-pagamenti, lil dipartimenti jew korpi li jkollhom organizzazzjoni amministrattiva u sistema ta’ kontroll intern li jipprovdu biżżejjed garanziji li l-pagamenti jkunu legali, regolari u kkontabilizzati kif xieraq. Għal dak il-għan, l-aġenziji tal-pagamenti għandhom jikkonformaw mal-kondizzjonijiet minimi għall-akkreditazzjoni f’dak li għandu x’jaqsam mal-ambjent intern, mal-attivitajiet ta’ kontroll, mal-informazzjoni u mal-komunikazzjoni u mal-monitoraġġ stabbiliti mill-Kummissjoni skont l-Artikolu 11(1), il-punt (a). Kull Stat Membru, b’kont meħud tad-dispożizzjonijiet kostituzzjonali tiegħu, għandu jillimita l-għadd ta’ aġenziji tal-pagamenti akkreditati tiegħu: (a) għal aġenzija tal-pagamenti waħda fil-livell nazzjonali jew, meta jkun japplika, għal aġenzija waħda għal kull reġjun; u (b) għal aġenzija tal-pagamenti waħda għall-ġestjoni tan-nefqa kemm tal-FAEG kif ukoll tal-FAEŻR, fejn l-aġenziji tal-pagamenti jeżistu biss fuq livell nazzjonali. Meta l-aġenziji tal-pagamenti jkunu stabbiliti fil-livell reġjonali, l-Istati Membri għandhom jakkreditaw ukoll aġenzija tal-pagamenti fil-livell nazzjonali għall-iskemi tal-għajnuna li, min-natura tagħhom, ikollhom jiġu amministrati fil-livell nazzjonali, jew jgħaddu l-ġestjoni ta’ dawk l-iskemi lill-aġenziji tal-pagamenti reġjonali tagħhom. B’deroga mit-tieni subparagrafu ta’ dan il-paragrafu, l-Istati Membri jistgħu jżommu l-aġenziji tal-pagamenti li jkunu ġew akkreditati qabel il-15 ta’ Ottubru 2020, dment li l-awtorità kompetenti permezz tad-deċiżjoni msemmija fl-Artikolu 8(2), tikkonferma li jkunu konformi mal-kundizzjonijiet minimi ta’ akkreditazzjoni msemmija fl-ewwel subparagrafu ta’ dan il0-paragrafu. L-aġenziji tal-pagamenti li jkun ilhom tal-inqas tliet snin ma jamministraw in-nefqa tal-FAEG jew tal-FAEŻR għandha titneħħielhom l-akkreditazzjoni tagħhom. L-Istati Membri ma għandhom jakkreditaw l-ebda aġenzija addizzjonali ġdida tal-pagamenti wara s-7 ta’ Diċembru 2021, ħlief għall-każijiet imsemmijin fit-tieni subparagrafu, il-punt (a), fejn, b’kont meħud tad-dispożizzjonijiet kostituzzjonali, jistgħu jkunu meħtieġa aġenziji tal-pagamenti reġjonali addizzjonali. 3. Għall-finijiet tal-Artikolu 63(5) u (6) tar-Regolament Finanzjarju, sal-15 ta’ Frar tas-sena ta’ wara s-sena finanzjarja agrikola (‘sena finanzjarja’) ikkonċernata, il-persuna responsabbli għall-aġenzija tal-pagamenti akkreditata għandha tħejji d-dokumenti li ġejjin u tibgħathom lill-Kummissjoni: (a) il-kontijiet annwali dwar in-nefqa li tkun iġġarrbet fit-twettiq tal-kompiti fdati lil dik l-aġenzija tal-pagamenti akkreditata, kif previst fl-Artikolu 63(5), il-punt (a), tar-Regolament Finanzjarju, flimkien mal-informazzjoni meħtieġa għall-approvazzjoni skont l-Artikolu 53 ta’ dan ir-Regolament; (b) ir-rapport annwali dwar il-prestazzjoni, imsemmi fl-Artikolu 54(1) ta’ dan ir-Regolament u l-Artikolu 134 tar-Regolament (UE) 2021/2115 li juri li n-nefqa tkun saret skont l-Artikolu 37 ta’ dan ir-Regolament; (c) sommarju annwali tar-rapporti tal-awditjar finali u tal-kontrolli mwettqa, analiżi tan-natura u l-livell tal-iżbalji u d-dgħufijiet identifikati fis-sistemi ta’ governanza, kif ukoll l-azzjoni korrettiva meħuda jew ippjanata, kif previst fl-Artikolu 63(5), il-punt (b), tar-Regolament Finanzjarju; (d) id-dikjarazzjoni ta’ ġestjoni, kif previst fl-Artikolu 63(6) tar-Regolament Finanzjarju, dwar: (i) il-fatt li l-informazzjoni tkun ġiet ippreżentata kif suppost u tkun kompluta u preċiża, kif previst fl-Artikolu 63(6), il-punt (a), tar-Regolament Finanzjarju, (ii) il-funzjonament xieraq tas-sistemi ta’ governanza li jkunu ddaħħlu fis-seħħ, bl-eċċezzjoni tal-awtorità kompetenti kif imsemmija fl-Artikolu 8, il-korp ta’ koordinazzjoni msemmi fl-Artikolu 10 u l-korp taċ-ċertifikazzjoni msemmi fl-Artikolu 12 ta’ dan ir-Regolament, li jiżguraw li n-nefqa tkun saret skont l-Artikolu 37 ta’ dan ir-Regolament, kif previst fl-Artikolu 63(6), il-punti (b) u (c), tar-Regolament Finanzjarju. B’mod eċċezzjonali, il-Kummissjoni tista’ testendi l-iskadenza tal-15 ta’ Frar imsemmija fl-ewwel subparagrafu ta’ dan il-paragrafu sal-1 ta’ Marzu meta l-Istat Membru kkonċernat jikkomunika dan, kif previst fl-Artikolu 63(7), it-tieni subparagrafu, tar-Regolament Finanzjarju. 4. Meta aġenzija tal-pagamenti akkreditata ma tkunx tissodisfa xi wieħed mill-kondizzjonijiet minimi ta’ akkreditazzjoni li jissemmew fil-paragrafu 2, l-ewwel subparagrafu, jew iktar, jew ma jkunx għadha tissodisfahom, l-Istat Membru kkonċernat, li jaġixxi fuq inizjattiva tiegħu stess jew fuq talba tal-Kummissjoni, għandu jirtira l-akkreditazzjoni ta’ dik l-aġenzija tal-pagamenti sakemm l-aġenzija tal-pagamenti ma tagħmilx it-tibdiliet meħtieġa f’perijodu li għandha tistabbilih l-awtorità kompetenti ta’ dak l-Istat Membru skont kemm tkun gravi l-problema. 5. L-aġenziji tal-pagamenti għandhom jamministraw u jiżguraw il-kontroll tal-operazzjonijiet marbutin mal-intervent pubbliku li jkunu responsabbli għalihom u għandhom iżommu r-responsabbiltà ġenerali f’dak il-qasam. Meta jingħata appoġġ permezz ta’ strument finanzjarju implimentat mill-BEI jew minn istituzzjoni finanzjarja internazzjonali oħra li fiha Stat Membru jkun azzjonist, l-aġenzija tal-pagamenti għandha sserraħ fuq rapport ta’ kontroll, li jappoġġa l-applikazzjonijiet għall-pagamenti li jkunu ntbagħtu. Dawk l-istituzzjonijiet għandhom jipprovdu r-rapport ta’ kontroll lill-Istati Membri. 6. Għall-finijiet tal-Artikolu 33, għan-nefqa tal-FAEŻR, għandu jiġi pprovdut rapport addizzjonali dwar il-prestazzjoni, sat-30 ta’ Ġunju 2030, f’konformità mal-paragrafu 3 ta’ dan l-Artikolu u l-Artikolu 10(3)4, li jkopri l-perijodu sal-31 ta’ Diċembru 2029.

Artikolu 10 Korpi ta’ koordinazzjoni 1. Meta jkun hemm iktar minn aġenzija waħda tal-pagamenti akkreditata fi Stat Membru, dak l-Istat Membru għandu jaħtar korp pubbliku ta’ koordinazzjoni, u għandu jassenjalu l-kompiti li ġejjin: (a) li jiġbor l-informazzjoni li għandha tintbagħat lill-Kummissjoni u li jibgħat dik l-informazzjoni lill-Kummissjoni; (b) li jipprovdi lill-Kummissjoni r-rapport annwali dwar il-prestazzjoni msemmi fl-Artikolu 54(1) ta’ dan ir-Regolament u l-Artikolu 134 tar-Regolament (UE) 2021/2115; (c) li jieħu jew jikkoordina azzjonijiet biex jissolva kull nuqqas ta’ natura komuni u li jinforma lill-Kummissjoni dwar kull segwitu; (d) li jippromwovi u, fejn possibbli, jiżgura l-applikazzjoni armonizzata tar-regoli tal-Unjoni. 2. Fir-rigward tal-ipproċessar tal-informazzjoni ta’ natura finanzjarja msemmija fil-paragrafu 1, il-punt (a), il-korp ta’ koordinazzjoni għandu jiġi soġġett għal akkreditazzjoni speċifika mill-Istat Membru. 3. Ir-rapport annwali dwar il-prestazzjoni msemmi fil-paragrafu 1, il-punt (b), ta’dan l-Artikolu, għandu jkun kopert mill-ambitu tal-opinjoni msemmija fl-Artikolu 12(2) u għandu jintbagħat lill-Kummissjoni flimkien ma’ dikjarazzjoni ta’ ġestjoni li tkun tkopri l-kumpilazzjoni tar-rapport kollu.

Artikolu 11 Setgħat tal-Kummissjoni relatati mal-aġenziji tal-pagamenti u l-korpi ta’ koordinazzjoni 1. Il-Kummissjoni għandha s-setgħa li tadotta atti delegati f’konformità mal-Artikolu 102 biex tiżgura t-tħaddim tajjeb tal-aġenziji tal-pagamenti u l-korpi ta’ koordinazzjoni previsti fl-Artikoli 9 u 10, li jissupplimentaw dan ir-Regolament b’regoli dwar: (a) il-kondizzjonijiet minimi għall-akkreditazzjoni tal-aġenziji tal-pagamenti msemmijin fl-Artikolu 9(2), l-ewwel subparagrafu, u għall-ħatra u l-akkreditazzjoni tal-korpi ta’ koordinazzjoni msemmijin fl-Artikolu 10; (b) l-obbligi tal-aġenziji tal-pagamenti fir-rigward tal-intervent pubbliku, kif ukoll ir-regoli dwar il-kontenut tar-responsabbiltajiet tal-ġestjoni u l-kontroll tagħhom. 2. Il-Kummissjoni għandha tadotta atti ta’ implimentazzjoni li jistabbilixxu r-regoli dwar: (a) il-proċeduri għall-ħruġ, l-irtirar u r-reviżjoni tal-akkreditazzjoni tal-aġenziji tal-pagamenti u għall-ħatra u l-ħruġ, l-irtirar u r-reviżjoni tal-akkreditazzjoni tal-korpi ta’ koordinazzjoni, kif ukoll il-proċeduri għas-superviżjoni tal-akkreditazzjoni tal-aġenziji tal-pagamenti; (b) l-arranġamenti u l-proċeduri għall-verifiki li jsiru b’rabta mad-dikjarazzjoni ta’ ġestjoni tal-aġenziji tal-pagamenti msemmija fl-Artikolu 9(3), l-ewwel subparagrafu, il-punt (d) kif ukoll l-istruttura u l-format tagħha; (c) il-funzjonament tal-korp ta’ koordinazzjoni u l-għoti tal-informazzjoni lill-Kummissjoni f’konformità mal-Artikolu 10. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 103(3).

Artikolu 12 Korpi taċ-ċertifikazzjoni 1. Il-korp taċ-ċertifikazzjoni għandu jkun korp tal-awditjar pubbliku jew privat li l-Istat Membru jaħtar għal perijodu ta’ mill-inqas tliet snin, mingħajr preġudizzju għal-liġi nazzjonali. Meta dan ikun korp tal-awditjar privat, u meta l-liġi nazzjonali jew tal-Unjoni li tkun tapplika tkun teħtieġ dan, l-Istat Membru għandu jagħżlu permezz ta’ proċedura ta’ sejħa pubblika għall-offerti. Stat Membru li jaħtar aktar minn korp ta’ ċertifikazzjoni wieħed jista’ jaħtar ukoll korp ta’ ċertifikazzjoni pubbliku fil-livell nazzjonali biex ikun responsabbli għall-koordinazzjoni. 2. Għall-finijiet tal-Artikolu 63(7), l-ewwel subparagrafu, tar-Regolament Finanzjarju, il-korp taċ-ċertifikazzjoni għandu joħroġ opinjoni, imħejjija f’konformità mal-istandards tal-awditjar aċċettati internazzjonalment, li għandha tistabbilixxi: (a) jekk il-kontijiet jagħtux stampa ċara u ġusta jew le; (b) jekk is-sistemi ta’ governanza tal-Istati Membri li jkunu ddaħħlu fis-seħħ ikunux qed jaħdmu tajjeb jew le, b’mod partikolari: (i) il-korpi ta’ governanza msemmijin fl-Artikoli 9 u 10 ta’ dan ir-Regolament u l-Artikolu 123 tar-Regolament (UE) 2021/2115; (ii) ir-rekwiżiti bażiċi tal-Unjoni; (iii) is-sistema tar-rappurtar li tkun iddaħħlet fis-seħħ għall-finijiet tar-rapport annwali dwar il-prestazzjoni msemmi fl-Artikolu 134 tar-Regolament (UE) 2021/2115; (c) jekk ir-rappurtar dwar il-prestazzjoni b’rabta mal-indikaturi tal-outputs għall-finijiet tal-approvazzjoni annwali tal-prestazzjoni msemmija fl-Artikolu 54ta’ dan ir-Regolament u r-rappurtar dwar il-prestazzjoni b’rabta mal-indikaturi tar-riżultati għall-monitoraġġ pluriennali tal-prestazzjoni msemmi fl-Artikolu 128 tar-Regolament (UE) 2021/2115, li juru li tħares l-Artikolu 37 ta’ dan ir-Regolament, ikunux korretti jew le; (d) jekk in-nefqa għall-miżuri stabbiliti fir-Regolamenti (UE) Nru 228/2013, (UE) Nru 229/2013 u (UE) Nru 1308/2013 u fir-Regolament (UE) 1144/2014 tal-Parlament Ewropew u tal-Kunsill (29) li għaliha ntalab rimborż mill-Kummissjoni tkunx legali u regolari jew le. F’dik l-opinjoni, għandu jiġi ddikjarat ukoll jekk l-eżami jqajjimx dubji dwar id-dikjarazzjonijiet li saru fid-dikjarazzjoni ta’ ġestjoni msemmija fl-Artikolu 9(3), l-ewwel subparagrafu, il-punt (d). L-eżami għandu jkopri wkoll l-analiżi tan-natura u l-livell tal-iżbalji u tan-nuqqasijiet identifikati fis-sistemi ta’ governanza permezz tal-awditi u l-kontrolli, kif ukoll l-azzjoni korrettiva meħuda jew ippjanata mill-aġenzija tal-pagamenti, kif imsemmi fl-Artikolu 9(3), l-ewwel subparagrafu, il-punt (c). Meta jingħata appoġġ permezz ta’ strument finanzjarju li huwa implimentat mill-BEI jew minn istituzzjoni finanzjarja internazzjonali oħra li fiha Stat Membru jkun azzjonist, il-korp taċ-ċertifikazzjoni għandu jserraħ fuq ir-rapport annwali tal-awditjar li l-awdituri esterni ta’ dawk l-istituzzjonijiet ikunu ħejjew. Dawk l-istituzzjonijiet għandhom jipprovdu lill-Istati Membri r-rapport annwali tal-awditjar. 3. Il-korp taċ-ċertifikazzjoni għandu jkollu l-għarfien espert tekniku meħtieġ, kif ukoll għarfien tal-PAK. Huwa għandu jaħdem b’mod indipendenti mill-aġenzija tal-pagamenti u mill-korp ta’ koordinazzjoni kkonċernati, kif ukoll mill-awtorità kompetenti li tkun akkreditat lil dik l-aġenzija tal-pagamenti u lill-korpi li jkunu responsabbli għall-implimentazzjoni u għall-monitoraġġ tal-PAK. 4. Il-Kummissjoni għandha tadotta atti ta’ implimentazzjoni li jistabbilixxu r-regoli dwar il-funzjonament tal-korpi taċ-ċertifikazzjoni, inkluż il-verifiki li jridu jitwettqu u l-korpi li jri